Президентимиз Ислом Каримов раҳнамолигида ахборот соҳасида амалга оширилаётган кенг кўламли ислоҳотлар ахборот-коммуникация технологияларини янада ривожлантириш, иқтисодиёт тармоқлари ва ижтимоий соҳага жорий этиш имконини бермоқда. Давлатимиз раҳбарининг 2013 йил 27 июндаги тегишли қарори билан тасдиқланган 2013-2020 йилларда Ўзбекистон Республикасининг Миллий ахборот-коммуникация тизимини ривожлантиришнинг комплекс дастури қабул қилиниши мамлакатимиз ахборот ресурслари, тизим ва тармоқларини жадал юксалтиришга хизмат қилаётир. Буни коммунал хўжалик ва уй-жой фондининг e-kommunal.uz портали мисолида ҳам кўриш мумкин.\nЎзА мухбири «UZINFOCOM» компьютер ва ахборот технологияларини ривожлантириш ҳамда жорий этиш маркази директори Иброҳим ЖЎРАЕВ билан мазкур порталда қандай имкониятлар яратилгани ҳақида суҳбатлашди.\n– Коммунал хўжалик ва уй-жой фондининг e-kommunal.uz портали Президентимизнинг 2012 йил 21 мартда қабул қилинган «Замонавий ахборот-коммуникация технологияларини янада жорий этиш ва ривожлантириш чора-тадбирлари тўғрисида»ги қарори ижросини таъминлаш доирасида яратилди. Порталнинг асосий вазифаси ҳокимиятларнинг ўзаро, аҳолининг уй-жой-коммунал соҳа ва коммунал хизмат вакиллари, шунингдек, хусусий уй-жой мулкдорлари ширкатларининг соҳанинг юқори ташкилотлари билан ҳамкорлигини янада такомиллаштиришдир. Мақсадимиз – интерфаол ва ахборот хизмати кўрсатиш орқали коммунал хизматнинг аҳоли, тадбиркорлик субъектлари билан ўзаро ҳамкорлик қилиши учун ягона ахборот маконини ташкил этиш, коммунал хизматлар фаолиятида ошкораликни таъминлашдан иборат. Портал ёрдамида истеъмолчиларга интерфаол хизматлар кўрсатиш мақсадида коммунал хизмат ва хусусий уй-жой мулкдорлари ширкатлари фаолияти автоматлаштирилмоқда.\n– Порталда қандай имкониятлар яратилган?\n– Портал коммунал соҳага оид кўплаб ахборот хизматларини тақдим этади. Бу ерда янгиликлар, бажарилаётган таъмирлаш ишлари ҳақида ахборот, коммунал хизмат кўрсатиш жадвали, соҳага доир масалаларни тартибга соладиган меъёрий-ҳуқуқий ҳужжатлар билан танишиш, коммунал хизмат телефон рақамларини олиш мумкин. Портал ёрдамида истеъмолчилар ўзининг жорий ҳисобрақами ҳақида билиши, «SMS-to'lov» электрон тизими орқали кўрсатилган хизматлар учун пул тўлаши, тегишли давлат органларига мурожаат қилиши мумкин.\nМурожаатларни тақдим этиш тартиби жуда оддий. Фойдаланувчи бунинг учун ID.UZ идентификация тизимида ўзининг ҳисобга олиш ҳужжатини тасдиқлаши, тайёр мурожаат формасини тўлдириши, зарур ҳолларда эса унга қўшимча файлларни қўшиши керак. Сўнгра фойдаланувчи томонидан танланган соҳа ва тоифага қараб, тизим унинг мурожаатини тегишли давлат органига жўнатади.\nМурожаат модулига барча ҳокимликлар, Тошкент шаҳридаги коммунал хизматлар, коммунал соҳани назорат қилувчи органлар уланган. 2002 йил 13 декабрда қабул қилинган Ўзбекистон Республикасининг «Фуқароларнинг мурожаатлари тўғрисида»ги қонунига мувофиқ фуқаролар мурожаатларини кўриб чиқиш муддати улар тақдим этилган пайтдан бошлаб, 30 кунни ташкил қилади. Бироқ, амалиёт шуни кўрсатадики, интернет технологияларининг жорий этилиши мурожаатларни кўриб чиқиш муддатини 5 иш кунигача қисқартириш имконини беради. Портал ишга тушганидан буён фойдаланувчилар томонидан мингдан зиёд мурожаат келди. Ижрочилар уларнинг саккиз юздан ортиғига жавоб қайтарди.\n– Портал фойдаланишга топширилгандан сўнг қандайдир қийинчиликлар юзага келмадими?\n– Дастлаб мурожаатлар устида ишлаш муддатлари ўтган ҳолатлар кузатилди. Аммо, кейинчалик мурожаатларни мониторинг қилиш модулини ишлаб чиқдик. Шу боис масъул давлат органлари кўриб чиқиш муддати кечиктирилаётган мурожаатларни кузатиб, бундай камчиликларни бартараф этишга доир шошилинч чоралар кўрмоқда.\nКоммунал соҳанинг ҳар бир тегишли давлат органи ва идорасида фуқаролар мурожаатларини кўриб чиқиш тартиби ҳақида низомлар ишлаб чиқилиб, тасдиқланган. Портал орқали юборилган мурожаатлар ҳам қоғоздаги мурожаатлар каби бир хил юридик кучга эгадир.\nБундан ташқари, айрим коммунал хизматлар ва тегишли давлат органлари вакиллари портал ишга тушгандан кейин баъзи мурожаатларни истеъмолчи билан боғланиш учун маълумот ва ҳатто унинг уй рақами кўрсатилмагани боис тезкор тартибда кўриб чиқа олмади. Шундан сўнг мурожаатлар модули қайта кўриб чиқилди ва ўзгартирилди. Энди мурожаатда тўлдирилиши шарт бўлган ва фойдаланувчи ҳақидаги зарур маълумотларни ўз ичига олган алоҳида жой ажратилди. Агар фойдаланувчи ўзи ҳақидаги маълумотларни қайд этмаса, мурожаатини жўната олмайди.\nШу билан бирга, дастлабки пайтларда ижрочилар саволни кўриб чиқмасдан туриб, жавоб қайтарган ҳолатлар ҳам учради. Шундан сўнг фуқаролар ўз мурожаатларини кўриб чиқишдан қониқиш ҳосил қилгани ёки қилмаганини таҳлил этиш модулини ишлаб чиқдик. Энди фойдаланувчи ижрочиларнинг жавобларини ҳам баҳолаши мумкин. Агар фуқаро берилган жавобдан қониқса, тизим мурожаатни тўлиқ бажарилган деб ёпади. Фойдаланувчининг яна айрим саволлари бўлса ёки жавобдан қониқмаса, у бунинг сабабини ёзиб, мурожаатни қайта жўнатиши мумкин. Бунда тизим автоматик равишда мурожаатни такрорий сифатида қабул қилади ва юқори органларга юборади.\n– Портални яратишда қандай технологиялар қўлланилди ва келажакда унга қандай ўзгартишлар киритиш режалаштирилмоқда?\n– Портални яратишда ўз технологик ечимларимиздан фойдаландик. «UZINFOCOM» компьютер ва ахборот технологияларини ривожлантириш ҳамда жорий этиш маркази улардан ўз фаолияти доирасида 10 йилдан кўпроқ вақтдан буён фойдаланиб келмоқда. Портални ривожлантиришга оид режаларимиз кўп. Масалан, яқин вақтларда фойдаланиш қулай бўлиши учун уни модернизация қилиш, дизайнини янгилаш, автоматлаштирилган жараёнларни оптималлаштириш, уй-жой хўжалиги соҳасида қўшимча хизматлар ишлаб чиқиш, коммунал хизматларнинг барча биллинг тизимлари ва марказий маълумотхоналарини маълумотлар базасига интеграциялаштириш, ХУМШ шахсий кабинетини ишлаб чиқиш кўзда тутилган. Бундан ташқари, Ер ресурслари, геодезия, картография ва давлат кадастри давлат қўмитаси, ҳокимликлар, коммунал хизмат ва тегишли давлат органлари билан портал фаолиятини янада такомиллаштириш бўйича яқин ҳамкорлик қилинмоқда.\n– Марказ томонидан коммунал хўжалик соҳасига оид янги лойиҳалар ҳам ишлаб чиқилаяптими?\n– Уй-жой хўжалиги соҳасида фаолият кўрсатаётган давлат органлари фаолиятини автоматлаштириш борасида улкан ишлар амалга оширилмоқда, турли лойиҳалар, хусусан, «Yordam» мобил илова лойиҳаси ҳаётга татбиқ этилаётир. Унинг ёрдамида фойдаланувчи ўз мурожаатини мобил телефон орқали давлат органига юбориши мумкин. Амалиёт мазкур лойиҳа самарали эканини исботлади.\nШунингдек, марказ ҳокимликлар билан ҳам яқин ҳамкорлик ўрнатган. Улар учун уй-жой хўжалиги соҳасини мониторинг ва таҳлил қилиш бўйича ахборот тизимлари ишлаб чиқилмоқда. Коммунал хизматлар билан биллинг тизимлар ишлаб чиқиш ва жорий қилиш ишлари йўлга қўйилган, коммунал хизматлар ҳақини тўлаш учун электрон тўловлар тизими интеграциялаштирилмоқда. Лойиҳалар кўп. Аммо битта портал ёрдамида ҳамма нарсани автоматлаштириб бўлмайди. Шу боис уй-жой-коммунал хўжалигини ривожлантириш ва автоматлаштириш соҳасида тегишли барча хизматлар билан биргаликда ишламоқдамиз.\nРоман БОНДАРЧУК суҳбатлашди.


17 июн 2021, Тошкент вақти: 03:50\nКомпания мутасаддиларидан бири 6 июнь куни Озодлик билан суҳбатда шундай маълумот берди.\nБу ҳақдаги дастлабки келишув Дмитрий Медведевнинг 30 май куни Тошкентга қилган сафари давомида ҳукуматлараро сўзлашувлар якунида имзоланган. Ширкат вакили Озодликнинг бу инвестицион лойиҳанинг умумий қийматига оид саволини очиқ қолдирди.\nДавлатга қарашли стратегик объектлар бошқарувининг нега айнан Россиянинг «Новапорт» компаниясига берилиши ҳақида Ўзбекистон ҳукумати ҳозирча жамоатчиликка лом-мим демаяпти.\nҲозирча мамлакат аэропортларининг эгаси бўлиб қолаëтган "Ўзбекистон ҳаво йўллари" ширкати матбуот хизмати Озодлик саволларини жавобсиз қолдирди.\nОзодлик гаплашган фуқаролик авиацияси мутахассислари¸ Ўзбекистондаги бир эмас¸ учта аэропорт бошқарувининг ими-жимида¸ очиқ тендерларсиз асл эгаси яширин компанияга берилиши авиация хавфсизлиги¸ қолаверса¸ молиявий-иқтисодий очиқлик масаласида хавотирли саволларни кун тартибига қўйишини айтмоқда.\nРоссия минтақаларидаги 16 аэропорт эгаси Ўзбекистон аэропортларига кўз тикмоқда\n6 июнь куни Озодлик суҳбатлашган “Новапорт” расмийси ҳолдинг ва Ўзбекистон ҳукумати ўртасида Самарқанд¸ Урганч ва Наманган аэропортларини модернизация қилишга оид ҳамкорлик асослари белгиланган келишувнинг 30 май куни Тошкентда имзоланганини айтди.\n"Дастлабки келишувга ҳолдинг раҳбари Роман Троценко ва Ўзбекистон Транспорт вазирининг 1-ўринбосари Илҳом Маҳкамов бош вазирлар иштирокида қўл қўйишди. Лекин бу ҳали меморандум даражасидаги келишув¸ холос. Ҳозир консалтинг компаниялари лойиҳанинг иқтисодий тарафларини ўрганиб¸ хулоса беради. Шундан кейин ҳуқуқий мажбурият юклатилган якуний ҳужжат имзоланади"¸ деди "Новапорт" мутасаддиси.\nМатбуотга гапириш ваколати йўқлиги боис исми-шарифи очиқланмаслигини сўраган "Новапорт" расмийсининг айтишича¸ бу ҳужжат имзолангандан кейин¸ учала аэропорт бошқаруви концессия келишуви асосида узоқ муддат Россия ҳолдинггига ўтади.\nОзодлик суҳбатдоши¸ бу "узоқ муддат"нинг айнан неча йил бўлиши ҳақидаги саволга ҳозирча аниқ жавоб бера олмаслигини айтди.\nЎзбекистондаги учала аэропортнинг нега айнан "Новапорт"га таклиф қилинганига оид саволга ширкат вакили¸ "Ўзбекистон ҳукумати билан икки томонлама манфаатлардан келиб чиқиб шундай таклиф бўлди"¸ дея жавоб қилди.\nРоссия ширкати нега айнан Самарқанд¸ Урганч ва Наманган аэропортларини олмоқчи?\n"Новапорт" вакили бу учала аэропортда йўловчилар оқимини кескин кўпайтириш потенциали борлиги боис эътибор шу учала аэропортга қаратилганини билдирди.\n"Биздаги маълумотларга кўра¸ 2018 йилда Самарқанд аэропорти 380 минг¸ Урганч 330 минг¸ Наманган эса¸ 165 минг йўловчига хизмат кўрсатган. Самарқанд ва Урганчда туризм марказига айланиш потенциали бўлса¸ Наманган водийдаги асосий ҳаво қўналғасига айланиши мумкин. Шу боис¸ биз тижорий манфаатдан келиб чиқиб¸ бу аэропортлар бошқарувини олмоқчимиз"¸ деди Россия ҳолдинги вакили.\n“Инвестор”- бошқарувчи ким?\n“Новапорт» эгаси Роман Троценко¸ «Росгазнефть» бошқаруви раиси Игорь Сечиннинг ўнг қўли - бир неча йил унинг маслаҳатчиси бўлиб ишлаган. Сечин эса¸ Путиннинг ўз қўли. «Новапорт» Россиядаги иккинчи даражали аэропортларни бошқаради¸ компания катта қарзга ботган.«Новапорт»нинг асосий таъсисчиси Қибрисда¸ асл эгасини ҳеч ким билмайди¸ фақат Кремлга алоқадорлиги тахмин қилинади. Ўзбекистондаги учта аэропорт тендер ўтказилмай туриб¸ ана шу қарздор ҳолдингга берилаяпти.\nЎзбекистон жамоатчилигидан сир тутилаëтган бу келишувни шарҳлаган авиация мутахассислари¸ бу ҳақда матбуотга гапириш ваколати йўқлиги учун¸ шахслари сир тутилишини сўради.\nОзодлик билан суҳбат давомида фуқаролик авиацияси бошқарувига алоқадор мутахассислардан бири¸ биринчи хавотирнинг авиация хавфсизлиги билан боғлиқ эканини таъкидлади.\n«Инвестор¸ хайрия ташкилоти эмас. У энг қисқа муддатда максимум даромад кўришга интилади. Гап хорижий инвестор ҳақида кетаëтган эса¸ бу манфаат янада кенгаяди. Бундай вазиятда асосий мақсад коммерция бўлади¸ хавфсизлик иккинчи планга ўтади. Приоритетларнинг бундай қўйилиши хавфлидир».\nХалқаро авиация бизнесига алоқадор тадбиркор эса¸ Ўзбекистондаги учта аэропорт бошқарувининг эгаси махфий ширкатга берилиши жиддий молиявий-иқтисодий саволларни кун тартибига қўйишини айтади.\n«Биринчидан¸ учта аэропорт бошқарувини ўзига олаëтган «Новапорт» хориждаги хаб-рақобатчига алоқадор бўлиши ва бу аэропортлар орқали ўзбекистонлик пассажирларни ўзига тегишли авиакомпания ва аэропортлар орқали ташишдан манфаатдор бўлади.\n«Новапорт» Россия минтақаларидаги 16 аэропортни бошқаради (Новосибирск, Тюмень, Челябинск, Пермь, Волгоград, Астрахань, Минеральные Воды, Владикавказ, Томск, Кемерово, Чита, Улан-Удэ, Мурманск, Калининград, Барнаул и Ставрополь – таҳр.)\nИккинчиси¸ аэропорт бошқарувини олган компания аэропорт йиғимлари¸ қўниш ва учиш ¸ самолëтларга кўрсатиладиган техник ва тижорий хизмат¸ авиабензин¸ борт овқатлари¸ парковка ва ҳар бир квадрат метр учун ижара нархини белгилаш ҳаққига эга бўлади. Самарқанд¸ Урганч ва Наманган аэропортлари бошқарувини ўзига олгач¸ «Новапорт» йўловчи ва авиакомпанияларга хизмат кўрсатиш нархларини кескин ошириши мумкин. Оқибатда¸ бу аэропортлар орқали учишни истовчилар кескин камайиб кетади. Бунинг ортидан¸ ҳолдинг¸ инвестициясини қайтариш баҳонасида Тошкент халқаро аэропортини талаб қилиши ва олиши мумкин. Ўзи «Новапорт»нинг асл мақсади Тошкентни олиш¸ деган тахминлар бор. Бу эса¸ Ўзбекистоннинг бирламчи ҳаво эшиги назорати қўлдан кетди¸ дегани бўлади»¸ дейди Озодлик суҳбатдоши.\nОзодлик "Новапорт" расмийсидан бу хавотирларга муносабат сўради. Суҳбатдош¸ уларни "асоссиз тахминлар" деб атади ва ҳозирча Тошкент аэропорти бошқарувини олиш ҳолдинг режасида йўқлигини билдирди.\n«Самарқанд аэропортини модерницазия қилишга камида 300 миллион доллар керак…»\nСамарқанд¸ Урганч ва Наманган аэропортлари бошқарувини олиш ҳақида дастлабки келишув имзолангани ҳақида «Новапорт» ўз сайтида очиқ хабар берганича йўқ¸ шу боис¸ компаниянинг бу келишувга қанча сармоя ажратишни режалаëтгани ҳам аниқ эмас.\nҲолдинг вакили Озодликнинг умумий лойиҳа қиймати ҳақидаги саволини жавобсиз қолдирди. Унга кўра¸ инвестициянинг сўнгги қиймати бораëтган ўрганишлар якунида ҳал бўлади.\nОзодлик гаплашган мутахассислар¸ Ўзбекистондаги аэропортларни халқаро стандартларда модернизация қилишнинг қимматга тушишини айтади.\n«Биринчи бўлиб¸ Самарқанд аэропорти уч йил ичида капитал таъмирдан чиқарилиши керак¸ чунки 2022 йили бу ерда Шанхай ҳамкорлик ташкилоти саммити ўтказилади. Урганч ва Наманган аэропортини реконструкция қилишга 5 йил берилаяпти. Биргина Самарқанд аэропортини модернизация қилиш камида 300 миллион долларга тушиши мумкин. Очиғи¸ «Новапорт»нинг бунча инвестиция ëтқизишига кўзим етмаяпти. Самарқанд аэропортидан максимум фойдаланган тақдирда ҳам¸ бунча пулни яқин келажакда қайтариб олишнинг имкони йўқ. (Самарқанд аэропорти йилига 500 минг йўловчига хизмат кўрсатади – таҳр.) Бунинг орқасида жуда шубҳали схема борлигини тахмин қиламан¸ холос»¸ деган авиация мутахассиси¸ бу тахминларини ҳозирча очиқламасликни лозим топди.\n«Новапорт»нинг асл мақсади ҳақидаги тахминлар\nРоссия нашрлари 2018 йили «Новапорт» компанияси ўз акцияларини қимматбаҳо қоғозлар биржасида очиқ савдога қўйишни режалаëтганини билдирган эди.\nБу хабар билан бир вақтда «Росавиация» раҳбари Александр Нерадько Иркутск янги аэропортини қуришга пул йўқлигини билдирди. Бу аэропорт қурилишини эса¸ «Новапорт» олган.\nОзодлик гаплашган мутахассислар¸ «Новапорт»нинг Ўзбекистон аэропортлари бошқарувини олаëтгани хабарининг бу иккала жараëнга бевосита боғлиқлигини айтади.\n«Новапорт» ўз акцияларини очиқ савдога чиқариш олдидан ўзини стратегик инвестор сифатида тақдим этиши керак. Авиация бизнеси¸ шундоқ ҳам турли можаролар домида қолаëтган ҳозирги пайтда бу осон иш эмас. Энди сиз¸ «Новапорт»нинг Ўзбекистондаги асосий аэропортлар¸ айниқса¸ Тошкент аэропортининг бошқарувчиси бўлиш эҳтимолини инобатга олинг. Масалан¸ ҳолдинг акцияларининг эҳтимолий харидорларига «Хитойдан Европага энг қисқа ҳаво йўли Ўзбекистондан ўтади¸ бу ҳаво йўлидаги аэропортлар эса¸ бизнинг назоартимизда»¸ деса бунинг эффекти қандай бўлишини тушуниш қийин эмас - акциялар нархи осмонга кўтарилади¸ улар миллионлаб долларлик қимматбаҳо қоғоз сотиб¸ чип-чиройлик даромад қилади. Қарзларини ëпишдан ташқари¸ яна қанча даромад ҳам кўриши мумкин»¸ дейди ўзбекистонлик аваиция мутахассиси.\nОзодлик суҳбатлашган "Новапорт" расмийси¸ ҳолдингнинг қарзи ҳақидаги маълумотларни "асоссиз" деб атади¸ унинг акцияларини халқаро биржада очиқ савдога қўйиш жараëнининг ҳозирча тўхтатилгани ва ҳолдинг " қулай иқтисодий вазият туғилганда¸ бундай ҳаракат борасида қарор беражаги"ни таъкидлади.\n"Монополия ва яширин келишувлардан воз кечиб¸ "Очиқ осмон" сиëсатига ўтиш керак!"\nОзодлик суҳбатлашган мутахассислар¸ Ўзбекистон ҳукуматини ҳам авиация хавфсизлиги¸ ҳам мамлакат иқтисоди учун шубҳали бўлган бундай келишувлар ўрнига¸ мамлакат ҳаво ҳудуди сиëсатини тубдан ислоҳ қилишга чақирди.\n«Ҳозир ҳукуматда ҳаво ҳудудини Ўзбекистонга учаман¸ деган ширкатларнинг ҳаммаси учун ҳалол ва очиқ қилиш керак. Шунда рақобат тузилади ва йўловчилар оқими кескин ошади. Бунинг ўрнига жорий ҳукумат яна шаффоф компанияларнинг киришига йўл бермаяпти¸ туризм инфраструктураси туғилишига тўсқинлик қилмоқда. Очиқ ҳаво сиëсати бошланмагунча¸ Ўзбекистонга фақат «Ўзбекистон ҳаво йўллари»¸ ëки асл эгаси ҳам¸ асл мақсади ҳам қоронғу шериклар учади¸ холос»¸ дейди Озодлик суҳбатлашган иккала мутахассис.


«Ўзбекистон миллий манфаатларга рахна солувчи ҳеч қандай шартномага қўл қўймайди». Содиқ Сафоев ЕОИИга аъзолик эҳтимоли ҳақида\n17:20 / 04.10.2019\nЎзбекистоннинг Евросиё Иқтисодий Иттифоқига қўшилиш эҳтимолини кўриб чиқаётгани – янгилик эмас. Шу билан бирга, расмий доираларда бу масала ҳозирча фақат ўрганиб чиқилмоқда, якуний қарорга эса ҳали келинмаган.\nБу ҳақда Олий Мажлис Сенати раисининг биринчи ўринбосари Содиқ Сафоев Россия Федерациялар кенгаши раиси Валентина Матвиенконинг Ўзбекистонга ташрифи юзасидан ташкил этилган анжуман анжуманида маълум қилди, деб хабар бермоқда Kun.uz мухбири.\n«Нимага асосланиб бу ҳақда биринчи бўлиб Россия томони маълумот берди, деяпсиз? 24 июнь куни Ўзбекистон президенти Олий Мажлис Сенатидаги чиқиши вақтида ЕОИИ билан ҳамкорлик қилишнинг имкониятлари, плюс ва минусларини, ижобий ва салбий оқибатларини кўриб чиқиш кераклигини айтган эди.\nҚолаверса, Ўзбекистон президентининг Беларусга расмий давлат ташрифи давомида 1 август куни қўшма баёнот имзоланган ва бу баёнотнинг 7-бандида томонлар Беларуснинг тажрибасидан келиб чиққан ҳолда Ўзбекистоннинг ЕОИИ билан ҳамкорлик қилиши имкониятларини ўрганиш борасида келишиб олишгани қайд этилган эди.\nБир хиллар бу жараён жуда тезлашиб кетмаяптими, дейишмоқда. Йўқ, Ўзбекистоннинг янгиланган ташқи сиёсатини амалга ошириш бошланганидан кейин, биласизлар, Ўзбекистон турли минтақавий кўп томонлама ташкилотлар билан муносабатларни қайтадан кўриб чиқа бошлади. Сиёсатлаштирмасдан, мафкуравий ёндашувдан воз кечиб, Ўзбекистон халқи учун, Ўзбекистоннинг миллий манфаатлари учун қайси бири тўғри келса, шуни ривожлантириш борасидаги янги ёндашувлар амалга оширила бошлади.\nМасалан, куни кеча Ўзбекистон Туркий тилли давлатлар кенгашига кириш ҳақида қарор қабул қилди. Мана бугун шу ташкилотнинг раҳбарияти Ўзбекистонга келяпти. Октябрь ойида Ўзбекистон раҳбари Туркий тилли давлатлар кенгашининг Бокуда бўладиган учрашувида иштирок этади ва Ўзбекистон бу ташкилотда биринчи марта тўлақонли аъзо сифатида қатнашади. 25 йил давомида биз қочиб юрган ташкилотга мана энди киряпмиз.\nСизларга ахборот бериб қўйишим мумкин, кейин биз буни бошқа томондан эшитдик, деб айтманглар. Ўзбекистон ҳозир Европа Иттифоқи билан кенгайтирилган ҳамкорлик ҳақида келишув устида ишлаяпти. Иш муваффақиятли кетяпти. Мураккаб ҳам бўляпти, чунки бу – бизнинг янги форматдаги иқтисодий муносабатларимиз. Умид қиламизки, янаги йилнинг бошида шундай келишувга эришамиз. Ва бу Ўзбекистоннинг Европа Иттифоқи билан муносабатлари янада кенгайишига олиб келади.\nЎзбекистон охирги уч йил давомида Евросиё Иқтисодий Иттифоқи билан муносабатлар масаласини жуда кўп марта муҳокама қилган эди. Тушунарлики, бу ташкилотга аъзо барча давлатларнинг Ўзбекистондек йирик мамлакатнинг унга киришидан манфаатлари бор. Лекин ҳеч қачон бу қандайдир тазйиқ, босим сифатида бўлмаган.\nБунда иккита омил бор.\nБиринчидан, Ўзбекистон ўзига босим ўтказишларига йўл қўйиб қўядиган давлат эмас. Буни ҳамма яхши билади. Шунинг учун ҳам Ўзбекистоннинг мавқейи халқаро миқёсда баланд.\nИккинчидан, Ўзбекистоннинг лидери тазйиқ олдида букиладиган шахс эмас. Халқаро доирада буни яхши билишади. Шунинг учун ҳам ҳеч қачон босим ёки тазйиқ ўтказишга ҳеч ким жазм этмаган.\nКўп томонлама, икки томонлама муносабатларни муҳокама қилаётганда бу масала ҳам кўтарилган. Лекин мана 3 йил олдин бу масала кўтарилганида Ўзбекистон раҳбарияти ҳалиги ибора бор-ку, ликиллаб бориб кириб олгани йўқ бу нарсага. 3 йил мобайнида бу нарса [Россиядан] бошқа давлат вакиллари билан ҳам ўрганиб келиняпти.\nБунинг салбий ва ижобий томонларини мутахассисларимиз ўрганиб келишяпти. Биз қаерда ютқазамиз, қаерда ютамиз. Албатта, иккаласи ҳам бўлади. Минтақавий ташкилотга кириш ўз ваколатларингизнинг бир қисмини беришни тақозо қилади, лекин шу билан бирга, у ердаги имкониятлардан фойдаланиш ҳам мумкин бўлади.\nИжобий ва салбий томонларидан қайси бири кўпроқ, қайси бири камроқ эканини ҳозир сизга айтишга тайёр эмасман. Қанча сарф кетади, қанча фойда келади, бунинг ҳисоб-китоби бор.\nБир қарорга келишдан олдин Ўзбекистон томонидан бу чуқур ўрганиб чиқилмоқда, мутахассислар ишлаяпти. Позиция ишлаб чиқилганидан сўнг биз албатта кенг жамоатчиликка етказамиз.\nМен ваъда бераман, сизлар билан тегишли мутахассисларни олиб келган ҳолда алоҳида учрашамиз. Ёки у, ёки бу қарорни сизларга албатта етказамиз», – деди Сафоев.\nУнинг маълум қилишича, Ўзбекистоннинг ЕОИИга аъзо бўлиши масаласини ўрганиб чиқиш юзасидан қўшма ишчи гуруҳга Ўзбекистон томонидан президентнинг давлат маслаҳатчиси Равшан Ғуломов бошчилик қилмоқда.\n«Масалани ўрганиш билан бир нечта ташкилотлар шуғулланяпти. Буларнинг ишини мувофиқлаштиришни Президент Администрациясида, давлат маслаҳатчиси Ғуломов олиб боради. Бошидан айтишим мумкин, мутахассисларимиз масалани турли фикрдан, турли жабҳалардан чуқур ўрганиб чиқишяпти. Кеча-ю кундуз ишланяпти. Ўйлайманки, улар асосли бир қарорга келади», – деб қайд этди Содиқ Сафоев.\nСенат раисининг биринчи ўринбосари Евросиё Иқтисодий Иттифоқига қўшилиш Ўзбекистон мустақиллигига рахна солади, деган хавотирларга ҳам муносабат билдирди.\n«Бу саволингизга жавоб берсам, худди тайёр қарорни шарҳлагандек бўлиб қолишим мумкин. Яна бир бор қайтараман, қарор йўқ. Ўрганиш кетяпти.\nБу борада шуни билишимиз керакки, Ўзбекистоннинг киришдан олдинги энг асосий шарти – Ўзбекистоннинг миллий манфаатлари биринчи ўринда туради. Мустақиллигига путур етказадиган битта ҳам бандига Ўзбекистон қўшилмайди.\nБундай ташкилотларга кириш доимо музокаралар орқали бўлади. Бу ерда битта давлат эмас, бошқа мамлакатлар билан ҳам музокаралар олиб борилиши лозим. Шу ва бошқа ташкилотларда ҳам қарор қабул қилишнинг асосий тамойили – консенсус. Қандайдир қарорга битта давлат қарши бўлса ҳам, у қарор қабул қилинмайди.\nЎзбекистоннинг миллий манфаатларига, мустлақиллигимизга қандайдир путур етказадиган ёки унга рахна солувчи банд бўлса, Ўзбекистон ҳеч қачон қўл қўймайди. Бу аниқ.\nЕвросиё Иқтисодий Иттифоқидан ҳам кўпроқ ривожланган халқаро ташкилотлар бор. Масалан, Европа Иттифоқи. Унга аъзо давлатлар ўз миллий пул бирлиги, чегараси ва ҳатто суд масалалари бўйича ҳам мустақиллигини йўқотади. Ўзбекистон бу каби ҳолатларнинг ҳеч бирига рози бўлмайди. Бундан ҳеч ким ҳеч қачон хавотир олмасин», – деб таъкидлади Сафоев.


Путин: Савдо соҳасида муҳожирлар меҳнатига ҳожат йўқ - BBC O'zbek\nImage caption Маҳаллий аҳоли орасида савдода ишлайдиган одамлар етарлича топилади, дейди Путин жаноблари.\nРоссия Президенти меҳнат муҳожирлари ишлайдиган соҳаларни қисқартириш мумкинлигини таклиф қилмоқда.\n"Единая Россия" аъзолари билан бўлган учрашувда жаноб Путин Бош вазир Дмитрий Медведьевдан қайси соҳаларда маҳаллий аҳоли меҳнат муҳожирларининг ўринларини эгаллаши мумкин, деб сўраган.\nУнга жавобан савдо соҳасида шундай имкон мавжудлиги, лекин меҳнат шароитлари оғир қурилиш ва иқтисоднинг бошқа соҳаларида буни ечиш мушкуллигини айтган Медведьев.\n"Нима савдо соҳасида ишлашни хоҳлайдиган россияликлар йўқми? Етарлича топилади", дейди Путин йиғилганларга қарата.\nМеҳнат муҳожирларига қўйиладиган талабларни кучайтириш ҳақида гапирар экан, "Депутатлар билан бу ҳақда кўриб чиқиш лозим. Қонунчиликни кучайтириш керакми? Керак! Миграция қонунларини бир неча марта бузганлар жиноий жавобгарликка тортилиши ҳозир кўриб чиқилмоқда", дейди Путин жаноблари.\nВладимир Путин шунингдек, миграция тизимини тартибга солишни ҳамма йўналишда, муҳожирларнинг яшаш ва ишлаш жойларида олиб бориш кераклигини, порахўрликка қарши курашиш лозимлигини таъкидлаган.\n"Ҳуқуқ тартибот идоралари бошқаларнинг пулини олишга ўрганмасдан, тўғри ишласинлар", дейди у.\nМеҳнат муҳожирлари деганда жиноятчилар деб қараш ҳам нотўғрилигини қайд этади Россия президенти.\n"Тартибли, қонунга риоя қилувчи одамлар бор, жиноятчилар бор. Бу уларнинг дини ва миллатига боғлиқ эмас. Агар одамлар маҳаллий аҳоли ишламайдиган соҳаларда ишлашни истаб келар экан, уларнинг манфаатларини ҳимоя қилиш керак, уларга тартиб ва анъаналарни тушунтириш лозим, бунга амал қилмас экан, уларга қонун доирасида чора кўрилади", деб айтган Путин жаноблари.\nРоссия Президентининг меҳнат муҳожирлари ҳақида чиқиши Сочида ўнлаб марказий осиёлик мардикорларнинг қувиб чиқарилиши билан бир вақтга тўғри келмоқда.\nХалқаро инсон ҳақлари фаоллари Россияда муҳожирлар ҳуқуқлари қўпол равишда бузилаётганини танқид қилиб, ҳукуматни уларга нисбатан адолатли қарор чиқаришга чақирди.\nРоссияда миллатчилар трамвайларни муҳожирлардан тозалашмоқда\n'Россия вокзалларида миграция постлари жорий этилсин'\nРоссияга пулсиз борувчи меҳнат муҳожирлари қўйилмайдими?\nМосквадаги муҳожирлар жамлоғи ёпилди\nРоссия: Исинишни истаган ўзбеклар заҳарланиб ўлганлар\n12 Сентябр 2013\nРоссия: текшириш навбати бозорларга келди\nРоссиядаги меҳнат муҳожирлари: Қоч, полиция келяпти!


Ҳибсга олинган ўзбекистонлик журналист Бобомурод Абдуллаевнинг адвокатига мижози билан кўришишга рухсат олиш учун 1.5 ой вақт керак бўлди - Фарғона.Ру ахборот агентлиги\n12:10 msk, 19 Январь 2019\nҲибсга олинган ўзбекистонлик журналист Бобомурод Абдуллаевнинг адвокатига мижози билан кўришишга рухсат олиш учун 1.5 ой вақт керак бўлди\n16.11.2017 00:13 msk\nЎзбекистонда конституциявий тузумни ағдаришга уринишда айбланаётган журналист Бобомурод Абдуллаев ҳибсга олинганидан бир ярим ой ўтиб ўз адвокати билан кўриша олди. Тўлқин Орифжанов 14 ноябрь куни МХХ тергов изоляторида сақланаётган мижози билан бир соатга яқин вақт давомида суҳбатлашиш имкониятига эга бўлди. Суҳбат чоғида журналист алвокатга ҳеч қандай шикояти йўқлигини маълум қилди, дея хабар беради “Озодлик” Ўзбекистон Мустақил ҳуқуқ ҳимоячилар ташаббус гуруҳининг раиси Сурат Икромовга таянган ҳолда.\nУнга кўра, 13 ноябрь куни махсус хизмат ходимлари адвокат Тўлқин Орифжоновга телефон қилиб, унга мижози билан кўришиш мумкинлиги ҳақида маълум қилишган. “Мен ҳозиргина адвокати билан гаплашдим, унга қўққисдан қўнғироқ қилиб, келинг, дейишибди. Бориб Бобомурод Абдуллаевни кўриб чиқибди, ҳеч қанақа қийноқ белгилари йўқ, дейди. Абдуллаев ҳам шикояти йўқлигини айтибди. Ҳозирча бор гап шу, - деди Суръат Икромов 14 ноябрь куни Озодлик билан суҳбатда.\nҲуқуқ ҳимоячига кўра, Ўзбекистон махсус хизматлари Бобомурод Абдуллаев билан адвокатининг учрашувига халқаро ташкилотлар босим қилишгани учун рухсат беришган. “Энди уни кўрсатишмаётгани учун ҳар хил гаплар чиқиб кетди. Ижтимоий тармоқларда уни қийнаб ўлдиришди деган таминлар ҳам айтилди. Адвокатини айтишича, хавфсизлик хизматлари Абдуллаевнинг комьпютеридаги маълумотларни экспертизага берган, шунинг учун тергов чўзилаётган экан”, - дейди Суърат Икромов.\n44 ёшли Бобомурод Абдуллаевни 27 сентябрь куни Ўзбекистон МХХ ходимлари қўлга олиб тергов изоляторига жойлаштиришган. Бироқ бу ҳақда унинг яқинлари икки кундан сўнг билганлар. Ўшанда Абдуллаевнинг уйига тинтув қилгани келиб, процессор, китоблар, дисклар ва флеш-карталар мусодара қилинган. 1 октябрь куни Тошкент шаҳар Юнусобод туман суди журналистга нисбатан Жиноят Кодексининг 159-банд 4-қисми билан айблов эълон қилди. Журналист расман 2011 йилдан "Усмон Ҳақназаров" имзоси остида "амалдаги тузумни ўзгартиришга чақирувчи" мақолалар чоп этиш ва Ўзбекистонда "инқилоб қилиш"га уринишда гумонланмоқда.


Наманганда 17 бемор коронавирусдан тузалди, соғайганлар 1229 нафарга етди - EFFECT.UZ\n. 11:44 | 02.05.2020\nНаманган вилоятида 17 нафар бемор тўлиқ соғайди ва вилоят соғлиқни сақлаш бошқармаси масъуллари иштирокида реабилитацияга кузатилди, дея хабар бермоқда ССВ матбуот хизмати.\nМаълум қилинишича, шифо топганларнинг барчаси коронавирус инфекциясига чалинган беморлар билан мулоқот орқали касалликни юқтириб олган.\nУлардан 8 нафари эркак, 9 нафари аёллардир. Беморларнинг барчаси Наманган вилоятидан (7 нафари Наманган шаҳридан, 5 – Уйчи туманидан, 4 – Наманган туманидан, 1 нафари эса Янгиқўрғон туманидан). Улар орасида энг ёши каттаси 53 ёшда бўлса, энг ёши кичиги 6 ёшда.\nНаманган вилояти бўйича шу пайтга қадар 72 нафар бемор соғайган бўлса, эндиликда улар 89 нафарга етди.\nҲозирда Республика бўйлаб коронавирус инфекциясидан соғайган беморлар 1229 нафарни ташкил этмоқда.\nTeglar:Коронавирус, Наманган, Соғлиқни сақлаш вазирлиги\nКим Чен Ин тирик ва у омма олдида пайдо бўлди


18:24, 20.05.2021 // 31882\nКино соҳаси вакиллари тақдирланадиган «Оскар» мукофоти 1929 йилда ташкил қилинган бўлиб, тақдирлаш маросими ҳар йили Лос-Анжелесда жойлашган «Долби» театрида бўлиб ўтади. Мукофотлардан бири «Чет тилидаги энг яхши фильм» номинацияси учун берилиб, унда Голливуддан ташқарида суратга олинган тўлиқ метражли фильмлар тақдирланади. Ушбу номинацияга Ҳиндистон 1957 йилдан бери ўз номзодларини кўрсата бошлаган. «Девдас», «Зафарон ранги», «Осмондаги юлдузчалар», «Барфа», «Суд» ва жами 62 та фильмдан 3 тасигина мазкур мукофот номинациясига номзод бўлишга муваффақ бўлган.\nФильмда XIX аср охири, Ҳиндистоннинг Британия колонизацияси бўлган вақтидаги воқеалар ҳикоя қилинади. Гужарат штатидаги қишлоқ аҳолиси солиқларни тўлашга қийналганидан солиқ йиғишга жавобгар шахс капитан Эндрю Расселга бироз муддат беришини сўраб, илтимос қилади. Капитан бунга жавобан умрида крикет ўйнаб кўрмаган қишлоқ аҳолисига крикет бўйича мусобақада иштирок этишни, агар улар ютса, уч йил давомида солиқ йиғмаслиги, аксинча бўлса, уч карра кўпроқ суммада тўлаши кераклигини айтади. Бу ҳақида хабар топган капитаннинг синглиси Элизабет Рассел шартга розилик берган қишлоқ аҳлига ўйин қоидаларини ўргатади. Уч кун бир хил ҳисоб билан давом этган мусобақа Расселнинг бир хато эвазига мағлуб бўлиши билан якунига етади.\n«Харобадан чиққан миллионер» фильми юлдузи – Дев Пател ҳозир қаерда?\nИшониш қийин, аммо факт: Қўшиқ ва рақсларсиз суратга олинган Болливуд фильмлари (фото)\n07:17 Бугун // 108154\n18:30 Кеча // 78280\n22:37 Кеча // 57556\n22:58 Кеча // 54753\n12:27 Бугун // 54374


Учталоқ қилган кишига хотинини ҳалоллаб бериш мақсадида\nБош саҳифа / Мақолалар / Учталоқ қилган кишига хотинини ҳалоллаб бериш мақсадида унинг хотинини никоҳига олиб, сўнг талоқ қилиш.(Таҳлил)\nУчталоқ қилган кишига хотинини ҳалоллаб бериш мақсадида унинг хотинини никоҳига олиб, сўнг талоқ қилиш.(Таҳлил)\nNoyabr 5, 2017\tУчталоқ қилган кишига хотинини ҳалоллаб бериш мақсадида унинг хотинини никоҳига олиб, сўнг талоқ қилиш.(Таҳлил)da fikr bildirishni o'chirish 247 Кўришлар\nАллох таолога бeҳисоб шукурлар бўлсинки, бугунги кунимизда Юртимизда ҳар бир соҳада амалга оширилаётган ислоҳотлар, маънавий ва моддий жабҳадаги ривожланишлар самараси сeзиларли даражада ортиб бормоқда. Айникса, маънавий томонлама амалга оширилаётган ишларнинг натижаси жамият ҳаётида яққол намоён бўлмоқда. Бунга мисол қилиб, оила фаровонлиги йўлида қилинаётган диний ва маърифий ишлар сабаб оилалардаги тотувлик янада юксалмоқда. Бу эса халқимизнинг диний ва маънавий соҳадаги яхшиликларни қабул қилиб, ҳаётларига татбиқ этаётганларидан далолат беради. Динимизда ёшлар саодатли оила қуриб, гўзал ҳаёт кeчиришлари учун етарли дастурул амаллар мавжуд. Лeкин танганинг икки тарафи бўлгани каби, буларнинг қадрига eтмасдан, шариатимиз таьлимотларини назарга илмаётганлар, оила соҳасида оқсаб қолиб, ўз қилмишларини ўйламасдан, тилларидан чиққан «ТАЛОҚ» лафзи туфайли никоҳни бузиб, оилаларини барбод килувчилар ҳам, минг афсуски, учраб турибди. Кейин эса пушаймон қилиб, шариатимиз аҳкомларидан кўр-кўрона бузилган никоҳларини тиклаш, аёлини ҳалоллаб олиш учун йўл излаётганлар, бу маккорона ҳаракатларига динимиздаги муносабатни билиб олишса, яхши бўлар эди, иншаАЛЛОҲ.\nУқба ибн Омир розияллоҳу анҳу ривоят қиладилар: «Расулуллоҳ соллаллоҳу алайҳи васаллам: «Сизларга аҳмоқ ижарачи ҳақида хабар берайми?» – деб сўраган эдилар. «Ҳа, ё Расулуллоҳ», – дейишди. У зот соллаллоҳу алайҳи васаллам: «У ҳалол қилувчидир. Аллоҳ ҳалол қилувчини ҳам, ҳалол қилдирувчини ҳам лаънатлаган», – дедилар (Ибн Можа ривояти).\nИбн Аббос розияллоҳу анҳумо айтадилар: «Расулуллоҳ соллаллоҳу алайҳи васалламдан ҳалол қилувчи ҳақида сўрашди. У зот: «Йўқ, фақат рағбат-хоҳиш билан қилинган никоҳ жоиз. Алдов-ҳийла никоҳи жоиз эмас. Аллоҳ азза ва жалланинг китобини истеҳзо қилиш мумкин эмас. Токи асал донидан тотиб кўрсин», – дедилар (Абу Исҳоқ Жузжоний ривояти).\nБир киши Ибн Умардан: «Бир киши хотинини учталоқ қилди. Бир биродари у билан маслаҳатлашмасдан, ҳалоллаб бериш мақсадида унинг хотинига уйланди. Энди биринчисига ҳалол бўладими?» – деб сўраган эди, у: «Йўқ. Фақат рағбат-хоҳиш билан қилинган никоҳ жоиз. Биз Расулуллоҳ соллаллоҳу алайҳи васаллам даврида бу ишни фоҳишабозлик деб ҳисоблардик», – дедилар (Ҳоким ривояти).\nАбдуллоҳ ибн Шарик Омирий айтадилар: «Ибн Умар розияллоҳу анҳумодан: «Бир киши амакисининг қизини (яъни, хотинини) талоқ қилиб, сўнг афсусланиб, хотинига рағбат билдирди. Бошқа биров у кишига ҳалоллаб бериш учун унга уйланмоқчи. Шу иш мумкинми?» – деб сўрашган эди, у зот: «Агар у ҳалоллаб бермоқчи эканини билса, гарчи йигирма йил ёки шунга яқин муддат яшаса-да, иккаласи ҳам зинокордир», – дея жавоб бердилар.\nИсмоил ибн Саид айтади: «Имом Аҳмаддан: «Бир киши аёлга аввалги эрига ҳалол қилиб бериш мақсадида уйланмоқчи. Бироқ аёл бундан бехабар. Шу иш жоизми?» – деб сўраган эдим, у зот: «У ҳалол қилувчидир. Агар бу билан ҳалоллаб беришни хоҳлар экан, у малъундир», – дедилар».\nФойдаланилган манба: Имоми Захабийнинг»Кабоир» (Гуноҳи кабиралар) китоби.\nПискент тумани «Мулла Бўта Қози» жомe масжиди\nАввалги Янгийўл шаҳар “Жоме” жоме масжидида китоб сайли бўлиб ўтди (фотолавҳалар)\nКейинги Буюк хулқ


Коронавируснинг оғир ҳолатларида кузатиладиган аломатлар маълум қилинди - Bugun.uz\nКоронавируснинг оғир ҳолатларида кузатиладиган аломатлар маълум қилинди\n19:59 | 29-12-2021\nКоронавирусга чалинганларда терининг кўкариши аломати кузатилади ва бу касалликнинг оғир босқичдалигидан далолат беради. Бу ҳақда Ломоносов номидаги Москва давлат университети етакчи илмий ходими, вирусолог, молекуляр биолог Максим Скулачевга таяниб, «Sputnik» хабар берди.\nВирусологнинг сўзларига кўра, қоннинг кислород билан таъминланиши, ўпка фаолиятининг бузилиши ва уларнинг шишиши коронавируснинг кенг тарқалган аломати ҳисобланади. Ушбу ҳодиса касалликнинг оғир ҳолатларида кузатилади. Мутахассиснинг аниқлик киритишича, сиянозни (терининг кўкимтир тус олиши) пульсоксиметр ёрдамида аниқлаш мумкин.\n«Кислородланиш маълум даражадан пастга тушганда шошилинч тез ёрдам чақиринг ва буни сияноз ҳолатигача олиб борманг. Бундай ҳолатда одам дарҳол касалхонага ётқизилиши керак. Беморни кислород, механик вентиляция ва дори-дармонлар билан қутқариш мумкин», — дея таъкидлаган вирусолог.\nЎз навбатида, ковид билан касалланган беморлар терисининг кўкаришини иммунолог, Россия тиббиёт фанлари номзоди Николай Крючков ҳам тасдиқлаган. Унинг таъкидлашича, коронавирус билан оғриган беморларда ранг оқариши ёки юзининг кўк рангга ўзгариши кузатилади. Камдан-кам ҳолларда сияноз бутун танага тарқалади.\nАввалроқ коронавирус кўпроқ сурункали касаллиги бор инсонларда мутацияга учраётгани айтилганди. Шунингдек, «омикрон» штамининг фарқланадиган аломати аниқланганди.


Маъавият / Теглар бўйича қидирув / Fikr.uz\nМаданият ва маърифат 12 июн 2018, 19:32\nДўст агар қўйса қадам, кошонадир вайрона ҳам.\nДўст агар қўймас қадам, вайронадир кошонахам.\nДўстлик-бебаҳо хазина, инсонни маънавий қўллаб қувватловчи, хаёт йўлида унинг оғирини епгил, ғам-ташвишларидан фориғ, кайфиятини мўтадил этувчи, рухиятини кўтарувчи буюк кучдир.\nДўстлик туйғуси энг оддий ва энг олий\nМаданият ва маърифат 21 май 2018, 18:07\nАнас бин Молик розияллоҳу анҳудан ривоят қилинади. Набий саллаллоҳу алайҳи васаллам: “ Иймоннинг халоватини уч ҳислатга эга бўлганлар топади; Аллоҳ ва Унинг Расули бошқа барча нарсалардан маҳбуброқ бўлиши, бирор кишини яхши кўрса фақат, Аллоҳ учун яхши кўриши, куфрга қайтмоқликни, худди жаҳаннамга тушмоқликни\nМУҲАРРАМ ОЙИ ҲАҚИДА\nМаданият ва маърифат 16 май 2018, 15:15\nМуҳаррам ойи ҳижрий – қамарий тақвим бўйича йилнинг биринчи ойидир. Биринчи Муҳаррам янги йилнинг бошланиш кунидир. Одатда\nЖиҳодни нотўғри талқин килишхакида\nМаданият ва маърифат 26 апрел 2018, 13:26\n“Жиҳод” сўзи луғатда инсон томонидан жамики имкониятни ишга солиб ҳаракат қилиш маъносини англатади.\nШундан келиб чиқадиган бўлсак, мусулмон одам жиҳод қилмоқчи бўлса, ўзининг барча куч – қувват, ақл – заковати ва моддий имкониятларини Аллоҳ йўлида, Унинг дини Ватани учун сарфлаши керак\nВақтни ғанимат билинг!\nМаданият ва маърифат 24 апрел 2018, 09:56\nБу дунёда мусулмоннинг энг катта бойлиги бу унинг вақтидир.Чунки вақт бу унинг умри ҳаётидир. Вақт молу дунё бойликдан ҳам қимматбаҳо нематки, хар қанча молу дунёни эвазига озгина вақтни сотиб ололмайди. Кўрмайсизми, ўлим тўшагида ётган инсон бутун бойлигини озгина бўлса ҳам кўпроқ яшаш учун бир кунгинага алмашишга рози бўлади, Лекин қани ўша </span\nИлм олинг икки дунё саодатига эришасиз!\nМаданият ва маърифат 24 апрел 2018, 09:49\nИлм олиш динимизда энг улуғ ибодатлардан саналади. Чунки банда илм воситасида Раббисини танишга, У зотнинг буйруқларини бажаришга, шунингдек, барча мавжудотларга тааллуқли бўлган ҳақларни адо этишга муваффақ бўлади. Бирор бир дин илм олишга Ислом динидек тарғиб қилмаган. Шунингдек, Ислом дини жаҳолатга қарши илм-маърифат билан\nОила – маърифат боғи\nМаданият ва маърифат 11 январ 2018, 15:03\nКенг ва текис йўлда автобус бир маромда бормоқда. Йўловчилар радиодан таралаётган қўшиқни тинглаб, автобус ойнасидан кенг дала, боғ-роғларни томоша қилиб боришмоқда. Каримжон ака ҳам она табиатни томоша қиларкан, кўз ўнгида қаттиққўллик билан тарбия берган ота-онаси гавдаланди. Чунки Каримжон аканинг бугунги кундаги ютуқларида, ота-онасининг\nБИРОВНИНГ ҲАҚҚИДАН ҲАЗАР ҚИЛИНГ!\n11 январ 2018, 14:58\nМустақиллик шарофати билан улуғ аждодларимизнинг қолдирган маънавий меросларидан баҳраманд бўла бошладик. Аммо минг афсуслар бўлсинки ҳозирги вақтга келиб бизлардан ҳаё, инсоф, бировнинг ҳаққидан қўрқиш каби фазилатлар кўтарилиб бормоқда.\n“Танқид келажак меваси” деган иборадан келиб чиқиб бугунлик кундаги ўз ҳолимизга назар\nИсломда ақидапарастлик йўқ\n11 январ 2018, 14:48\nИслом дини инсон ҳаётининг ҳар бир жабҳасини ўзида мужассам этган, ҳар замонга мос эзгуликка асосланган бағрикенг, мўътадил ва ҳаниф диндир. Ислом фақат диний аҳкомлардан иборат бўлган дин эмас, балки у жамият маънавияти ва маърифатини шакллантириб камолга етказувчи ҳамда унинг ижтимоий-сиёсий, руҳий-маънавий талабларини қондирувчи диндир.</span\nЁшларни ғоявий таҳдидлардан асрайлик!\n11 январ 2018, 14:31\nАллоҳ таоло бандаларига берган неъматларини санасангиз саноғига етолмаймиз. Тоза ҳаводан нафас олишимиз, зилол сувлардан баҳраманд бўлишимиз, кўзимиздаги нур ва ҳур ватанда тинч осуда ҳаёт кечирмоқлигимиз фарзанду аржумандларимизнинг кўз ўнгимизда камол топаётгани айни саодатдир.\nТаъбир жоиз бўлса, айтиш керакки, ҳеч бир бойлик\nСалбий иллат: Гиёҳвандлик\n14 сентябр 2017, 13:29\nДинимиз инсонларни барча ёмонликлардан қайтаришга, ихтиёрий яхши амалларни қилишга, ақлли, соғлом, ватанпарвар ва ёмон иллатлардан сақланишга чақиради. Ислом шариатида инсон шаъни ва ақлини сақлаш ўта долзарб масалалардан биридир. Аллоҳ инсонни бошқа мавжудотлардан мукаррам қилиб яратди.\nУнга энг асосий неъматни ақлни берди. Ана шу ақли билан\nСув – ҳаёт манбаи!\n14 сентябр 2017, 12:48\nАллоҳ таоло Ерни ёйиб, яъни яшашга қулай қилиб яратгани баробарида унда сувларни оқизиб қўйди, турли ўт-ўлан, дов-дарахтларни ўстириб ҳам қўйди. Қуръони каримнинг кўпгина сураларида Аллоҳ таоло инсонларга ато этган неъматларини эслатар экан, сувни ҳам зикр қилади:\nЯъни: “Сизлар ўзларингиз ичаётган сувни (ўйлаб) кўрдингизми? Уни булутлардан\nОналар дуоси ижобат\n14 сентябр 2017, 12:39\nБани Исроилда Журайж исмли киши бор эди. У аввал тижорат билан шуғулланган эди. инсонлар уни яхши кўрар ва омонатгўйлиги, тўғри сўзлигига ишонар эдилар… Журайж тижоратни тарк этиб ибодатга муҳаббат қўйди ва бир ибодатхона топиб, у ерда Аллоҳга ибодат қила бошлади.\nТерроризмнинг сохта ғоялари\n14 сентябр 2017, 12:37\nТеррорчиликнинг сохта ғоялари юз минглаб бегуноҳ инсонлар умрига зомин бўлмоқда. Ҳозирда бундай гуруҳлар ўзларининг жангарилигиги ва юқори даражада ижтимомий хавфлилиги билан ташвишланмоқда.\nЭътиборли жиҳати шундаки, уларнинг мақсадларига эришиш борасидаги фаолияти турлича бўлсада, тутаётган йўл ёки қилаётган ишлари бир хил одамларнинг тинч турмуш\nИслом – тинчлик ва хотиржамлик дини\n14 сентябр 2017, 12:35\nИслом сўзининг маъноси “Аллоҳга бўйсиниш”, “итоат қилиш”ни билдириб, унинг ўзаги тинчлик, сулҳ маъносидан олинган. Аллоҳ таоло ислом аҳкомларини нозил қилиш билан бирга инсонларга бемисл меҳрибончилигини ато қилган, буйруқларига бўйсунганларга тинчлик, осойишталик ва фароғат неъматларини ваъда қилган.\n14 сентябр 2017, 12:08\nҲозирги кунда кишиларнинг ҳаётига ҳам, атроф муҳитга ҳам кўп зиён келтиргувчи нарса бу – ароқхўрлик, яъни алкоголизмдир. Қанчадан қанча мутахассислар бунга қарши чоралару ваъз насиҳатлар қилиб келишмоқда.\nҚанчадан қанча тиббиёт ходимлари ичкилик салбий оқибатларга етаклашини ва қанчадан қанча кишилар шу қабиҳлик туфайли нобуд\nҲамжиҳатликка раҳна солувчи амал\n14 сентябр 2017, 12:04\nҲозирда турли гуруҳ ва тоифалар ўзлари илгари сураётган ғояга эришиш мақсадида “жиҳод” турларидан фойдаланишга уринмоқдалар. Улар кўпгина мусулмонларнинг ислом аҳкомларини тўғри талқин этадиган илмий савияга эга эмаслигидан фойдаланиб, “жиҳод – муқаддас уруш”, деган тушунчаларни тарғиб қилишиб, ноҳақ қон\nПодшоҳ ва асир\nМаданият ва маърифат 12 сентябр 2017, 17:24\nПодшоҳ бегуноҳ бир асирни ўлимга ҳукм қилди. Жонидан умидини узган асир, подшоҳни сўка бошлади. Подшоҳ ёнидаги вазирга қараб:\n— Бу асир нима деяпти? — деб сўради.\n— Олампаноҳ, бу асир «Жаннат ғазабини енгганлар ва кечиримли инсонлар учундир» деб, сиздан марҳамат кутяпти, — деди.\nПодшоҳ бу сўздан хурсанд бўлиб, асирни авф этди. Лекин\nТинчлик – бебаҳо неъмат\nМаданият ва маърифат 12 сентябр 2017, 17:17\nДарҳақиқат икки нарса танланмайди: ота-она ва Ватан. Ота-она каби Ватан ҳам чин юракдан муҳаббат билан севилади ва ардоқланади. Ватаннинг зарра тупроғи олтинларга алмашилмайди. Ватан муҳаббати буюк туйғу. Шунингдек Аллоҳ таоло биз бандаларини Ўзининг беҳисоб неъматларидан баҳраманд қилган экан.\nУ зот ўз навбатида ана шу неъматларининг шукрини адо\n12 сентябр 2017, 17:15\nҚалбни поклашдан ғофил ҳолда соф Ислом бутун гуноҳлардан фориғ қилади деб тушуниш ақлданми?! Исломни лозим тутган мусулмон кишининг аъзолари кичик гуноҳларни қилсалар-да, катта гуноҳдан тийилишига замон гувоҳдир. Мусулмонлар маст қилувчи ичимлик ичмайди, зино қилмайди, қимор ўйнамайди ва ҳаттоки, чекмайди ҳам. Лекин уларнинг қалбларида


ХАЛҚАРО КУЗАТУВЧИЛАР - Ўзбекистон овози газетаси\nсайловлар қонуний ва адолатли ўтказилишининг муҳим институтидир\n29 март куни бўлиб ўтадиган Ўзбекистон Республикаси Президенти сайловига тайёргарлик ишларини қатор халқаро ташкилотлар ҳамда хорижий давлатлар вакиллари кузатиб бормоқда.\nХалқаро кузатувчиларнинг асосий мақсад ва вазифалари нималардан иборат? Улар қайси халқаро ташкилотлардан ташриф буюради? Умуман, халқаро кузатувчилар сайлов жараёнида қандай ўрин тутади?\nАна шундай саволлар билан Тошкент давлат юридик университети катта ўқитувчиси, юридик фанлар номзоди Хушвақт ҲАЙИТОВга мурожаат қилдик.\n— «Ўзбекистон Республикаси Президенти сайлови тўғрисида»ги қонуннинг 5-моддасига кўра, Президент сайловига тайёргарлик кўриш ҳамда уни ўтказишни сайлов комиссиялари очиқ ва ошкора амалга оширади, — дейди у. — Яъни, сайловга тайёргарлик кўриш ва уни ўтказишга доир барча тадбирларда, шунингдек, ҳар бир сайлов участкасида сайлов куни овоз бериш хоналарида ва овозларни санаб чиқишда Ўзбекистон Республикаси Президентлигига номзод кўрсатган сиёсий партиялардан биттадан кузатувчи, матбуот, телевидение ва радио вакиллари, бошқа давлатлар, халқаро ташкилотлар ва ҳаракатлардан кузатувчилар қатнашиш ҳуқуқига эга. Халқаро ташкилотлар ва ҳаракатлардан қатнашадиган кузатувчилар сайлов жараёнидаги ошкоралик ва шаффофликни таъминлашда муҳим ўрин тутади.\n— Умуман, дунёда сайлов жараёнларида халқаро кузатувчилар иштирок этишининг ҳуқуқий асослари нималардан иборат?\n— Дунёда сайлов жараёнларига халқаро кузатувчиларнинг иштирок этиши, 1990 йил 26 июнда қабул қилинган Европада хавфсизлик ва ҳамкорлик ташкилотининг Инсонийлик мезонлари бўйича Копенгаген ҳужжати асосида мустаҳкамланган.\nМазкур ҳужжатнинг 8-бандига кўра, иштирокчи давлатлар сайловларда халқаро кузатувчиларнинг иштирок этиши сайлов жараёнларининг обрўсини оширади, деб ҳисобланади. Шунинг учун ўтказилаётган сайловларни кузатиб бориш учун, хоҳишига кўра, иштирокчи давлатлар ва халқаро ташкилотлар вакиллари таклиф қилинади.\nЎзбекистон ҳам халқаро ҳуқуқнинг тенг ҳуқуқли субъекти сифатида кўпгина умумэътироф этилган халқаро ҳужжатларни ратификация қилган. Хусусан, Инсон ҳуқуқлари умумжаҳон декларацияси, Фуқаролик ва сиёсий ҳуқуқлар тўғрисидаги халқаро пакт, Европада хавфсизлик ва ҳамкорлик ташкилотининг Инсонийлик мезонлари бўйича Копенгаген ҳужжати, Парламентлараро иттифоқ кенгаши қабул қилган «Эркин ва адолатли сайлов мезонлари тўғрисида»ги декларация ва бошқа бир қатор халқаро ҳуқуқий ҳужжатларда сайлов ўтказишнинг асосий принцип ва қоидалари, сайловчилар ҳуқуқлари кафолатлари каби муҳим масалалар назарда тутилган. Ушбу ҳужжатлардаги асосий талаблар миллий сайлов тизимимизга татбиқ қилинган.\nАйнан мазкур халқаро ҳужжатларнинг мамлакатимизда татбиқ этилиши ҳамда Ўзбекистонда шаклланган сайловга оид тажриба халқаро кузатувчиларнинг асосий эътиборидаги масала ҳисобланади.\n— Халқаро кузатувчиларнинг Марказий сайлов комиссиясида аккредитациядан ўтиш тартиби қандай?\n— Марказий сайлов комиссияси томонидан тасдиқланган «Ўзбекистон Республикаси Президенти сайловида хорижий давлатлар, халқаро ташкилотлар ва ҳаракатлардан қатнашадиган кузатувчилар тўғрисида»ги низом кузатувчиларни рўйхатга олиш ва улар фаолиятини ташкил этиш билан боғлиқ жараёнларни тартибга солади. Унга кўра, халқаро кузатувчилар Марказий сайлов комиссияси томонидан рўйхатдан ўтказилади. Уларни рўйхатдан ўтказиш тўғрисидаги ариза Ўзбекистон Республикаси Ташқи ишлар вазирлиги орқали Марказий сайлов комиссиясига тақдим этилади. Аризада кузатувчининг фамилияси, исми, отасининг исми, иш жойи, шунингдек, Ўзбекистон Республикасида бўлишининг тахминий жойи ва муддати кўрсатилиши лозим.\nХалқаро кузатувчиларни рўйхатдан ўтказиш тўғрисидаги қарорни Марказий сайлов комиссияси Ташқи ишлар вазирлиги тақдимномасига асосан қабул қилади. Марказий сайлов комиссияси кузатувчиларга уларнинг сайлов кампанияси давридаги фаолиятлари учун асос бўладиган тегишли намунадаги мандатни беради. Кузатувчилар ўз фаолиятларини рўйхатга олинган кундан бошлаб амалга оширишга ҳақли ва уларнинг фаолияти Марказий сайлов комиссияси томонидан Ўзбекистон Республикаси Президенти сайлови натижалари эълон қилингунига қадар давом этади.\nХалқаро кузатувчи деганда расман чет давлатлар ёки халқаро ташкилотлар томонидан сайлов жараёнларининг қонуний ва шаффоф ўтказилишини кузатиш мақсадида юборилган ҳамда Марказий сайлов комиссияси томонидан аккредитациядан ўтган чет эл фуқаролари тушунилади.\n— Халқаро кузатувчилар қандай ҳуқуқ ва мажбуриятларга эга?\n— Халқаро кузатувчилар Ўзбекистон Республикаси Президентлигига номзод кўрсатиш бўйича ўтказиладиган йиғилишларда, округ ва участка сайлов комиссияларининг мажлисларида иштирок этиш, сайлов участкаларида ҳозир бўлиш ва тайёргарлик ишларининг боришини, овоз бериш учун сайлов қутиларининг жойлаштирилиши ҳамда муҳрланишини, фуқароларга сайлов бюллетенлари берилишини кузатиш ҳуқуқидан фойдаланади. Шунингдек, овозларни санаб чиқиш ва участка сайлов комиссияси баённомасини тузиш пайтида ҳозир бўлиш, сайлов натижалари ҳақидаги ҳужжатларнинг тегишли сайлов комиссияси томонидан тасдиқланган нусхаларини сўраш ва уларни олиш, агар сайлов участкасида «Ўзбекистон Республикаси Президенти сайлови тўғрисида»ги қонун бузилган, деб ҳисоблаш учун асос мавжуд бўлса, ўз кузатувлари ҳақида юқори турувчи комиссияга маълум қилишга ҳақли.\nХалқаро кузатувчилар сайловчи сайлов бюллетенига ўз белгисини қўяётган пайтда яширин овоз бериш кабинасида ёки хонасида бўлиши, сайловчиларга таъсир ўтказиши, бирон-бир ташвиқот материали ёки адабиётини тарқатиши мумкин эмас. Бундан ташқари, сайловчилардан улар кимни ёқлаб овоз берганликларини суриштириш ёки сайловчиларга сайлов бюллетенига белги қўйишда бирон-бир тарзда ёрдам кўрсатиш, участка сайлов комиссиясининг фаолиятига, шу жумладан сайлов қутиларини муҳрлашда, уларни очишда, овозларни санаб чиқишда аралашиш тақиқланади.\nМазкур ҳуқуқ ва мажбуриятларни амалга ошириш орқали кузатувчилар сайлов жараёнларининг очиқ ва ошкора ўтишига хизмат қилади. Кузатувчилар мамлакатимиз ҳудудида бўлган пайтларида Ўзбекистон Республикаси ҳимоясида бўлади. Яъни, уларнинг фаолиятига тўсқинлик қилиш ёки бошқача усулда уларга тазйиқ ўтказишга йўл қўйилмайди. Кузатувчилар кузатувни мустақил амалга оширади ҳамда уларга Ташқи ишлар вазирлиги ва сайлов комиссиялари ўз ваколатларини амалга оширишларида кўмаклашади.\n— Ўзбекистон Республикаси Президенти сайловида қайси халқаро ташкилотлардан кузатувчилар иштирок этиши мумкин?\n— Шуни қайд этиш лозимки, халқаро ҳамжамиятнинг мамлакатимизда амалга оширилаётган демократик ислоҳотларга бўлган қизиқиши тобора ортиб бормоқда.\nБу галги сайловда ҳам хорижий давлатлар ва халқаро ташкилотлардан кўплаб кузатувчилар иштирок этади. Хусусан, сайлов жараёнларида ЕХҲТ Демократик институтлар ва инсон ҳуқуқлари бўйича бюроси миссияси аъзолари ва МДҲнинг узоқ муддатли кузатувчилари, Шанхай ҳамкорлик ташкилоти, Бутунжаҳон сайлов органлари ассоциацияси ва Ислом ҳамкорлик ташкилоти вакиллари иштирок этиши мумкин.\nКузатувчилар юртимизнинг барча ҳудудларида сайловга кўрилаётган тайёргарлик ишлари билан яқиндан танишиб, сиёсий партиялар, Президентликка номзодлар учун яратилган шарт-шароит, имкониятлар билан танишмоқда.\nАйтиш керакки, халқаро кузатувчилар сайлов жараёни бўйича ўз хулосаларини тайёрлайди. Хулосалар кузатувчилар томонидан уларни юборган ташкилотларга умумлаштириш учун тақдим этилади. Ҳар бир халқаро ташкилот ўз вакилларининг хулосалари асосида якуний ҳисоботини расман эълон қилади. Ушбу ҳисоботда эришилган ижобий ютуқлар ҳамда йўл қўйилган камчиликлар кўрсатилиб, сайлов жараёнини такомиллаштиришга оид тавсиялар берилиши мумкин. Мазкур тавсиялардан давлатларнинг миллий манфаатларини эътиборга олган ҳолда сайлов амалиётини янада такомиллаштиришда фойдаланилади.\nҚонунчилигимизда сайлов жараёнларининг ҳаққоний ва адолатли ўтказилишига хизмат қиладиган ошкоралик принципи мустаҳкамланган. Ушбу принцип асосида сайлов жараёнлари маҳаллий ва халқаро кузатувчилар томонидан кузатиб борилади. Ушбу кузатувлар сайлов жараёнларининг қонуний ва адолатли ўтказилишига ишончли ҳимоя бўлиб хизмат қилади.


Владимир Кличко чемпионликни энг кўп сақлаб тура олган боксчи\n9 август, 2018, 14:10 854\nТеглар:Профессионал бокс | Владимир Кличко\nВладимир Кличко 12 йил давомида чемпионликни ҳеч кимга бермай келди\nУкраиналик Владимир Кличко супер оғир вазн тоифасида барча боксчилардан кўпроқ чемпионликни ўзида сақлаб тура олган. У 12 йил (4 382 кун) давомида жаҳоннинг биринчи рақамли боксчи бўлиб келган.\nУшбу рейтингнинг иккинчи поғонасини америкалик Жо Луис эгаллаган. У жаҳон чемпоинлиги титулларини 11 йил, 8 ой ва 8 кун ўзида сақлаб турган. Учинчи ўринни “бокс қироли” Муҳаммад Али – 9 йил, 5 ой ва 5 кун банд этган.\nШунингдек, Владимирнинг акаси Виталий Кличко бешинчи ўринда бормоқда. У чемпионлик камарларига 7 йил, 5 ой ва 28 кун эгалик қилган.\nЭслатиб ўтамиз, Кличко фаолиятидаги сўнги жангини Энтони Жошуага қарши ўтказиб, мағлубиятга учраган. Жанг 2017 йил 3 августда бўлиб ўтган. Шундан сўнг украиналик боксчи фаолиятини якунлашини маълум қилган.\nВладимир Кличко WBC фахрий чемпионига айланди\nКличко энди Гарвард университетида маъруза ўқийди


Газета Норма маслахатчи / 2015 год / № 45 / Криминалист эксперт ён дафтаридан\nКеч кузнинг оқшомларидан бирида давлат хўжалигига қарашли «Қишлоқ хўжалик техникаси»нинг иситиладиган гаражида чиққан ёнғинни тезлик билан ўчиришнинг имкони бўлмаган, ёнғин гараж биносини батамом ўз домига олиб, йўқ қилди, ундаги 27 та автомобилни, 4 та тракторни яроқсиз ҳолга келтирди, техникани таъмирлаш ва унга хизмат кўрсатишга мўлжалланган, тегишли ускуналар билан жиҳозланган техник хизмат кўрсатиш пункти биноси ҳам яксон бўлди. Амалда хўжаликнинг бутун автопарки ишдан чиқди. Ёнғин оқибатидаги моддий зарар 130 минг сўмдан зиёдроқни ташкил этди – бу ўша вақтларда жуда катта пул эди.\nТерговчи А.Комкин ёнғин ҳақидаги ишни олгач, кўздан кечиришни воқеа содир бўлган жойдан бошлади. Туман милиция бўлими терговчиси тергов ишларини бошлаган бўлиб, у воқеа содир бўлган жойни кўздан кечиришни номигагина, уқувсизлик билан ўтказган, бу ишга мутахассисларни жалб этмаган эди. Куйиб кўмирга айланаёзган мурда топилгач, ёнғин ҳақидаги материаллар жамланган иш (йиғмажилд) туман прокуратурасига ўтказилган эди. Прокуратурада жиноят иши қўзғатилди ва А.Комкин бошчилигида тергов гуруҳи тузилди.\nГуруҳ аъзолари мавжуд материаллар билан танишиб чиқиб, тергов режасини тузиб, ёнғин келиб чиқиши сабаблари хусусида қуйидаги асосий тусмолларни илгари суришди:\nа) чилангар С. ўлими изларини яшириш учун гараж қасддан ёқиб юборилган;\nб) чилангар С. ёки бошқа шахслар олов билан муомалада бўлишда эҳтиётсизлик қилишган;\nв) ёнғин хавфсизлиги қоидалари ҳамда ёритиш, иситиш тизимларини ўрнатиш ва улардан фойдаланиш қоидалари хўжаликнинг мансабдор шахслари ва гараж ходимлари томонидан бузилган;\nг) латта-путта, эски-туски нарсалар ва ёқилғи-мойлаш материаллари ўз-ўзидан ёниб кетган.\nДаставвал ёнғин ўчоғини, унинг келиб чиқиш сабабларини, шунингдек чилангар С. ўлими сабабини аниқлаш керак эди. Воқеа содир бўлган жойни такроран, синчковлик билан кўздан кечириш, ёнғин қолдиқларини текшириш учун терговчи «Коммунэнерго» бошқармасидан, баъзи саноат корхоналаридан, давлат техник назорат идораси ва ёнғин инспекциясидан мутахассисларни жалб этди. Милиция ходимларига эса, ёнғин пайтида, шунингдек бу офатдан олдин ва ундан кейин воқеа содир бўлган жойда ва унинг яқин атрофида бўлган барча одамларни аниқлаш топширилди. Бу кишиларнинг барчаси сўроқ қилиниб, нималарни кўришганлиги, ёнғин қаерда ва қандай куч билан чиққанлиги, ҳид-пид сезишган-сезишмаганлиги, хуллас ёнғиннинг бошқа ҳолатлари суриштирилди.\nГараж биноси ҳайҳотдек катта эди. Шу сабабли, ёнғин бўлган жой қисмларга ажратилган ҳолда кўриб чиқилди. Ҳар бир участка кўздан кечирилганда, асосий ва тўсма деворларнинг ҳолати, улар қандай материаллардан бунёд этилгани, ўт балосининг таъсир даражаси бу ерда қандай бўлганлиги ҳамда у ёки бу объектларда ёнғин қанақа из қолдирганлиги қайд этиб борилди. Куйиб жизғанак бўлиб кетган автомобиллар кўздан кечирилганида, уларнинг ёқилғи баки ва ўт олдириш қурилмаси ҳолати алоҳида қайд қилиб борилди.\nАна шу жараён фото– ва киноплёнкага туширилди.\nКўздан кечириш асносида терговчи мутахассислар ёрдамида керакли ашёвий далилларни олди. Ҳар бир топилган ва далил сифатида қўлга киритилган деталь, ускунанинг қисми рақамланди. Аввалига таянч устунлардан гараж биносига тортиб келинган осма симлар ҳам йиғиштириб олинди. Сўнгра бинодаги ускуналарнинг деталлари ва қисмлари босқичма-босқич кўздан кечирилиб, ҳолати (эриб кетганлиги, ёрилганлиги, тоб ташлаб қийшайиб қолганлиги ва ҳ.к.) муфассал баён этилган ҳолда улар ашёвий далилларга қўшилди. Гараж электр билан ишлайдиган қозонхона ёрдамида иситилганлиги боис, электр ускуналарга алоҳида эътибор берилди.\nУмуман олганда, тинка қуритадиган иш бошланди. Ёнғин текширувига жалб этилган кишиларгина бу ҳолатда ишлаш нақадар мураккаблигини, муҳим ашёвий далилларни қидириб топиш мушкуллигини тушунишлари мумкин. Кўздан кечириш тўғри ташкил этилса ва синчковлик бўшаштирилмаса, ёнғин чиққан жойни ва ўт тушиш сабабларини аниқлаш учун керакли далилларни топиш мумкин.\nСўз юритилаётган воқеада ҳам бу ишга жалб этилган мутахассислар ўт чиқишига ёнғин хавфсизлиги қоидалари бузилганлиги сабаб бўлганлиги хусусидаги тусмолни тасдиқловчи далилларни тўплашга муваффақ бўлдилар.\nЧилангар С. га нисбатан қотиллик содир этилганлиги ҳақидаги тусмол текширув мобайнида ўз тасдиғини топмади. С.нинг уст-боши ва оёқ-кийимининг сақланиб қолган қисмларини криминалистик экспертиза қилиш уларда ёқилғи-мойлаш материалларининг излари ва белгилари йўқ эканлигини аниқлаб берди. Суд-тиббиёт экспертизасининг хулосасига қараганда, унда куйганлик аломатларидан бўлак ҳеч қанақа тан жароҳатлари топилмади. Ёнғин алангаси домига тортган пайтда у тирик, аммо маст ҳолатда бўлган (унинг қонида алкоголли ичимлик ва ис газининг катта миқдори топилди). Шу сабабли тергов С. маст ҳолатда ухлаб қолган, ис гази уни элитган-у, ёнғин ҳалокат домига тортган деган хулосага келган.\nТергов асносида терговчи кўплаб ҳужжатларни, хусусан гараж қурилиши лойиҳалари ва техник ҳужжатларини, унда ўрнатилган ускуналарга доир ҳужжатларни, ёнғин хавфсизлиги давлат назорат идорасининг, қозонхона назорати, электр энергияси таъминоти идораларининг кўрсатмаларини бирма-бир ўрганиб чиқди ва ашёвий далиллар қаторига қўшди.\nТўпланган барча материаллар ёнғин келиб чиқиш сабаблари хусусида бир қанча тусмолларни илгари суриш имконини берди. Маълум бўлишича, ўтган йили хўжалик маъмурияти электр назорати хизмати рухсатисиз ва уни хабардор этмай, электр қозонларини анчагина кучлироқларига алмаштирган. Бироқ бунда эски кучланишли тармоқ текшириб кўрилмаган, ҳолбуки бу тармоқ техник талабларга мувофиқ келмасди. Қозонхоналарни ишлатишда электр қурилмаларидан фойдаланиш қоидаларига хилоф тарзда қозонхона ишини мутахассислар эмас, балки қоровул юритган. Ёнғин бўлган куни ҳам қозонхоналарга ғирт маст, бунинг устига кўзи хирароқ қоровул Ж. қараган.\nАниқланишича, электр ёрдамида ишлайдиган қозонхоналар ишга солинганда, кучланиш сақлагичи тез-тез куйиб турар экан. Шу сабабли, қўлбола, эритма сақлагичлардан фойдаланиб келишган. Ёнғин жойидан таҳлил учун олинган, қозонхонага тегишли электр ускуналар деталлари ва кучланишли сим бўлаклари ёнғин-техник экспертизадан ўтказилганда астеризм (кучланишнинг ортиб кетиши) ҳодисасини аниқлаб берди. Электр ускуналарнинг барча деталларини текшириб чиқиш асносида экспертлар ёнғин қисқа туташув ва шунинг оқибатида келиб чиққан симларнинг уст ўрама-қопламалари ёниб кетганлиги сабабли содир бўлган деган хулосага келдилар. Шундан кейин олов латта-путталарга, ёғоч конструкцияларга ўтиб кетган.\nЁнғиннинг яна бир сабаби ҳам аниқланди. Техник хизмат кўрсатиш пунктида бензин, солярка, мой, ишқаланма материаллар борлигига қарамай, ҳавода катта миқдорда бензин буғлари тўпланиб қолса-да, қозонхоналар муҳофаза тўсиқларисиз, очиқ ҳолатда ишлатилган.\nҲужжатларни таҳлил этиш ва гувоҳларни сўроқ қилиш мазкур хўжаликда ёнғин-техник инспекцияси ва электр энергияси таъминоти инспекциясининг кўрсатмалари кўп вақтдан буён бажарилмаган ёки уларга беписанд қаралган. Директор Л. ва бошқа мансабдор шахслар бир неча марта огоҳлантирилган ҳамда маъмурий жавобгарликка тортилган. Кейинги йилларда эса, хўжалик ҳудудида сув тўлдирилган махсус сув ҳавзалари ҳам, сув олиш мумкин бўлган колонкалар ҳам кўздан йўқотилган. Шунинг оқибатида ёнғинни ўчириш учун етиб келган махсус машиналар сувни аланга остида қолган гараждан 1,5 км наридан олиб келишга мажбур бўлганлар. Хўжаликка тегишли яп-янги ўт ўчириш машинаси эса ўша гаражнинг ўзида назоратсиз ва қаровсиз ётган, оқибат натижада бошқа автомобиллар билан бирга куйиб йўқ бўлган.\nУмуман олганда, тергов ёнғиннинг бундай қараганда жўн, аммо энг кенг тарқалган ва шунинг оқибатида бартараф этиб бўлмайдиган сабабларини аниқлади. Бу офат катта моддий зарар етказганлигидан ташқари, одам ўлимига сабаб бўлди. Моҳиятан бу ҳодиса қишлоқ хўжалиги ишлаб чиқариши объектларининг ёнғин хавфсизлиги қоидаларини ҳамда электр билан ишлайдиган қозонхоналардан ва электр ускуналаридан фойдаланиш қоидаларини қўпол тарзда бузиш эди.\nТуман халқ судининг ҳукми билан хўжаликнинг электрчи-муҳандиси М. айбдор деб топилди ва бир йил муддатга ахлоқ тузатиш ишларига ҳукм қилинди. Бошқа айбдор шахслар амнистия таъсир доирасига тушдилар. Бироқ прокурорнинг даъво аризасига кўра, улардан хўжаликка етказилган моддий зарарнинг бир қисми фуқаролик тартибида ундириб олинди.\nАдлия вазирлиги ҳузуридаги Республика суд-экспертиза марказининг давлат суд эксперти.


Буюк Британиянинг БМТдаги элчиси ўринбосари Жонатан Аллен.\n«Қўшма Штатлар Россиянинг тажовузкор қадамларини қоралайди», - дея баёнот берди АҚШ давлат котиби Майк Помпео, у Россияни Украинага кемаларни ва экипаж аъзоларини қайтаришга чақирди, шунингдек «Украина суверенитети ва унинг халқаро тан олинган ва сув ҳудудларига ҳам жорий қилинган ҳудудий яхлитлигини ҳурмат қилишга” даъват қилди.\nПомпеонинг фикрича, ҳар икки томон босиқ бўлиши ва ўз зиммаларига олган халқаро мажбуриятларни бажариши, Россия президенти Владимир Путин ва Украина президенти Петро Порошенко вазиятни барқарорлаштириш йўлида бевосита иштирок этишлари керак.\nАҚШнинг БМТдаги элчиси Никки Хейли денгизда юз берган ҳодисани «Украина суверенитетини очиқчасига бузиш», дея атади ва Россия Украинадаги кескинликни юмшатишни истамаётганини қайд этди. «АҚШ Россия тажовузига қарши украин халқини қўллаб-қувватлашда давом этаверади», деди Хейли.\nБуюк Британиянинг БМТдаги элчиси ўринбосари Жонатан Алленнинг айтишича, ўзининг Украинага қарши сўнгги ҳаракатлари билан Россия Ғарбга таҳдид қилмоқда.\n«Россия Қримнинг ноқонуний аннексиясини мустаҳкамламоқчи ва Азов денгизини аннексия қилмоқчи. Россия, халқаро ҳамжамият индамасдан бунга рози бўлишини ва буни замонавий реаллик сифатида қабул қилишини истаётган кўринади. Йўқ, биз буни қабул қилмаймиз, - деди Аллен. - Янги реаллик ташкил қилиш орқали тарихни қайта ёзишга Россияга имкон бериш керак эмас».


Россиялик журналист украиналикларга ёрдам бериш учун Нобель медалини сотди | Qalampir.uz\nРоссиялик журналист украиналикларга ёрдам бериш учун Нобель медалини сотди\nОлам\t21 Июнь 09:54 5545\nНобель мукофоти совриндори, Россиянинг “Новая газета” нашри бош муҳаррири Дмитрий Муратовнинг медали “Heritage” аукционида 103,5 миллион долларга сотиб юборилди. Аукцион Манхэттендаги “New York Times” медиа маркази сайтида намойиш этилган.\nКим ошди савдоси бошланишидан олдин мукофот ғолибидан медалидан воз кечишга тайёрми ёки йўқми сўралган. Лотнинг бошланғич нарх 700 000 доллар бўлган, бироқ бир неча дақиқада медаль учун таклиф бир неча миллион доллардан ошиб кетган ва номаълум харидор телефон орқали 103,5 миллион долларга сотиб олган. Ушбу пуллар энди UNICEF халқаро жамғармасига ўтказилади.\nЯкуний нарх аукционларда олдин сотилган Нобель медаллари бўйича рекорддан 20 баравар юқори бўлган. 2014 йилда америкалик биолог Жеймс Уотсоннинг ДНК молекуласи тузилишини кашф этгани учун унга берилган мукофоти 4,76 миллион долларга сотилган.\nМаълумот ўрнида, Муратов ўтган йилнинг октябрь ойида “демократия ва мустаҳкам тинчликнинг зарурий шарти бўлган сўз эркинлигини ҳимоя қилишдаги саъй-ҳаракатлари учун” Нобель мукофоти билан тақдирланган.\nРоссиянинг Украинадаги ҳарбий ҳаракатлари бошлангач, муҳаррир украиналик қочқинларга ёрдам бериш учун Нобел медалини аукционга қўйиш ниятида эканлигини маълум қилганди.\n04 Июль 13:26 60470\n03 Июль 09:53 35710\n04 Июль 16:52 34558


Шайх Муҳаммад Содиқ Муҳаммад Юсуф номидаги масжид имом-ноиби Ҳасанхон қори Яҳё Абдулмажид Kun.uz билан жонли эфирдаги суҳбатда рўзадорнинг ифторлик ва саҳарликда таомланиш одоблари ҳақида маълумот берди.\n— Рамазон ойида рўзадорлар учун овқатланиш худди бир маҳал камайгандек бўлади, яъни саҳарлик ва ифторлик қилади, лекин тушлик қилмайди. Уламолар тушлик вақтида ейилмаган овқатни саҳарлик ва ифторликка «сочиб» юбориш нотўғри эканини айтишади. Ўша бир маҳал таомдан воз кечиш керак. Эрталаб саҳарликка одатий кунлардаги нонушта сингари, ифторликка эса одатдаги кечки овқат каби қаралиши керак. Ана ўша рўза том маънода «ўзининг иши»ни қилади.\nБизда кўп одамлар саҳарлик вақтида жуда кўп овқат еб олишади, кейин кун бўйи безовта бўлиб, ётиб ёки ухлаб юради. Саҳарликка майли, захира йиғиб олмоқчи бўлгандир. Лекин ифторликда суюқ, қуюқ овқатлар қўйилади, жуда оч қолган одам каби дастурхон тузалади ва кўп еб қўйилади. Натижада меъёрдан ортиқ овқатланиш танага зарар бўлади.\nҲадисларда келади, Пайғамбаримиз алайҳиссалом саҳарлик ва ифторликда бир неча дона хурмо еганлар. Нон ҳам еганлар, лекин жуда ҳам кам.\nИфторлик ва саҳарликларда зиёфатга, маишатхўрликка берилиб кетиш яхши эмас. Бунда рўзадан кўзланган мақсад ҳосил бўлмайди ва Аллоҳга нисбатан беодоблик ҳам бор. Очофатларча овқат еса «кундуз куни ейиш тақиқланган бўлса, биз ҳозир еб оламиз» ёки «рўза тутаман деб оч қолиб кетдим» деган норозилик бўлиши мумкин. Шунинг учун ифторлик ва саҳарликларда одатдагидек битта таом ейилиши керак, ўртадаги тушлик таоми тушиб қолади.\nБизда ифторлик зиёфатларига икки-учталаб овқат қилишади, кейин худди емаса гуноҳкор бўладигандек ҳаммасини ейишади. Кейин инсон таровиҳга боролмайди, борса ҳам пишиллаб туради, беҳаловат бўлади. Бу ислом одобларига зид, биз уларни гуноҳкор дея олмаймиз, лекин булар Расулуллоҳ алайҳиссалом, саҳобалар ва улардан кейинги солиҳларнинг тутумларига зид.\nРамазон – берилиб ибодат қиладиган ой. Бу ойда жуда кўп фазилатлар бор, булардан фойдаланиш учун овқатни сал камайтириш керак. Бу ибодатни ҳаловат билан қилишга имкон беради.\n— Ифторлик вақтида оғиз очиш учун айнан бирор маҳсулотни хослаб олиш қанчалик тўғри?\n— Пайғамбаримиз алайҳиссалом ифторликда хурмо бўлса, аввал уни ердилар. Агар хурмо топилмаса, сув ичардилар. Биз ҳам агар қодир бўлсак, шундай қилганимиз яхши, лекин бу хурмо ва сув билан оғизни очиш суннат деган маънода эмас, балки бу тавсиявий суннат ҳисобланади. Расулуллоҳ шундай қилган экан, шу маҳсулотлар билан оғиз очсангиз, савоб бор, лекин бошқа нарса билан ифторликни бошласангиз ҳам ҳеч қандай гуноҳ бўлмайди.\n· Барча савол-жавоблар билан тўлиқ видео орқали танишишингиз мумкин. Суҳбат давомида, шунингдек оғиз очиш ва ёпиш вақтларини аниқлашдаги ихтилофлар, кимларга рўза фарзлиги ва кимларга енгиллик берилгани, Рамазонда қилиш мумкин бўлган ишлар ва бошқа мавзуларда сўз боради.


14:29 10.06.2020 (Янгиланган 15:00 10.06.2020)\nРейтинг дунёнинг турли шаҳарларида товарлар ва хизматлар, шу жумладан ижара уйи, озиқ-овқат, кийим-кечак, транспорт, дам олишни ҳисобга олган ҳолда тузилган.\nТОШКЕНТ, 10 июн — Sputnik. Тошкент энг арзон шаҳарлар рейтингига киритилди. Бу Mercer компанияси томонидан тайёрланган таҳлилий материалида айтилган.\nТошкент бўйлаб яна автобуслар ҳаракати тикланди – фото\n"Ўзбекистон пойтахти 206-ўринда", - дейилади ахборотда.\nУндан кейин Бишкек, Виндхук ва Тунис жойлашган. Компания рейтинггига кўра, энг қиммат ҳаёт Гонконг, Ашхобод, Цюрих, Сингапур ва Токиода.\nЭслатиб ўтамиз, январ ойида Numbeo статистика ресурси мутахассислари дунёнинг энг қиммат шаҳарлари рейтингини тузишганди. Рўйхатга жами 440 шаҳар киритилган. Дастлабки беш қатор Швейцария шаҳарлари: Цюрих, Базел, Лозанна, Женева ва Берн.\nҚирғизистон пойтахти Бишкек 410-чи ўринни эгаллади, Тошкент эса 413-чи ўринда жойлашган.


Тошкентда янги шоҳ йўл қурилиши шахсий уйларнинг бузилишига сабаб бўлмоқда - BBC O'zbek\nТошкентда янги шоҳ йўл қурилиши шахсий уйларнинг бузилишига сабаб бўлмоқда\nТошкентдан келаётган хабарларга кўра, Хастимом масжиди томонидан Анҳор канали томон қурилаётган шоҳ йўл бўйлаб жойлашган кўплаб шахсий уйларнинг бузилишига сабаб бўлмоқда.\nУшбу уйларнинг аксари Юнус Обод тумани ҳудудида жойлашгани айтилган.\nЖараённи кузатганларга кўра, уйлари бузилаётганларга товон пули тўлаш ёки муқобил уй жой ажратиш жараёни яхши ташкиллаштирилмаган.\nУшбу мавзуни ўрганган тошкентлик журналист Сид Янишевга кўра, уйларни қачон бузилиши ҳақида ҳам аниқ айтилмаган. Шунингдек, бузилган уйлар ҳисобига етарли ҳақ берилмаяпти.\nСид Янишев: Бу уйлар бузилиши билан боғлиқ ҳар хил ахборот бор. Айрим хонадонларнинг эгалари айтишича, илк бор уларнинг олдига шу йил мартида келишган. Яна бошқа бировлар "уйларинг бузилади", деб бундан 5 йил олдин ҳам, 2 йил олдин ҳам, бундан 1 йил олдин ҳам келиб огоҳлантиришган. Март ойида келиб эса, "тезда бу ердан кўчинглар", деб айтишган. Менинг мақолам қаҳрамонлари айтишларича эса, биринчи марта шу йилнинг 5 апрели куни келишган ва кўчишни талаб қилишган. Уларга "бу ерда янги кўча қурилади", деб айтишган. Бузилаётган уйлар эвазига эгаларига квартиралар таклиф қилишган. Бироқ аксар уйларнинг эгалари ўзларига ваъда қилинган квартираларнинг калитларини қўлларига олганлари йўқ. Улар ўзларининг бўлажак хонадонларини кўрган бўлишлари мумкин, лекин кўчиб ўтмаганлар. Эски уйлари эса шиддат билан бузилаяпти, уй жиҳозлари кўчада қолаяпти, одамлар эса ўз уйларининг бузилмаган қисмида ётиб турибдилар. Энг катта муаммо, бу ерда прописка қилинган, лекин яшамаган одамларга эса ҳеч нарса берилмаяпти. Бу эса қонунга зид. "Мулк ҳақида"ги қонун бўйича кимки яшаган бўлса ҳам яшамаган бўлса ҳам нархи бозор шароитига мос ёки квартира ёки нақд пул шаклида товон тўланиши шарт. Бу уйларнинг нархлари 50 мингдан 70 минг долларгача баҳоланган. Эвазига Юнусободда таклиф қилинган квартираларнинг энг яхшисининг баҳоси 40 минг долларгачани ташкил қилиши мумкин.\nБи-би-си: Қурилиши мўлжалланган йўлнинг узунлиги қанчани ташкил қилади ва жами нечта уйни бузишга тўғри келаяпти?\nСид Янишев: Менинг чамалашим бўйича бу автомагистралнинг узунлиги беш километрчани ташкил қилади. Мен бузиладиган бир неча қатордаги уйларни кўрдим. Балки бу ерда 100 тача уй бузилаётган бўлиши мумкин. Бу Тошкентнинг Шайҳонтоҳур туманига тегишли Кўҳ Ота кўчасида жойлашган, Анҳордан сув олиб келадиган канал бўйидаги уйлар.\nБи-би-си: Сиз мақолангизни ёзиш жараёнида туман ёки Тошкент шаҳар ҳокимлиги масъуллари билан гаплашдингизми?\nСид Янишев: Мен ўзим шахсан мурожаат қилмадим. Мен мақоламда тилга олган уй эгалари ҳокимиятга бир неча марта мурожаат қилишган. Мен тўғрисини айтаман, мен шу пайтгача тўплаган бой тажрибамдан келиб чиқиб, ўз хавфсизлигимни ўйлаб, расмийларга мурожаат қилмадим. Биринчидан, мурожаат қилган тақдиримда ҳам менга ҳеч қандай ахборот беришмас эди. Мен маҳаллий оммавий ахборот воситаларидан бирортасида ҳам ишламайман, шунинг учун улар мени журналист ҳисоблашмайди. Иккинчидан, ўша жойнинг ўзида милиция чақиртиришиб, мени милицияга олиб кетишган, мен тўплаган ҳамма маълумотлар, қўлимдаги фото ва видеоматериалларимнинг ҳаммасини тортиб олишган бўларди. Мана шу нарсаларни билганим ва Тошкентда бундан олдин ҳам эгаларига талаб қилинган товон пулларини бермай уйлар бузиб ташланганидан яхши бохабар бўлганим учун расмийлар билан гаплашмасдан туриб ҳам мақоламни ёздим.\nАгар матнда имло хатосини топсангиз, бизга билдиринг.


Таиландда аксилҳукумат намойишлари давом этмоқда\n26 май 2022, Тошкент вақти: 10:34\nПойтахт Бангкокка тўпланган юз мингга яқин намойишчи ҳукуматдан 24 соат ичида истеъфога чиқиш ва мамлакатда янги парламент сайловлари ўтказилишини эълон қилишни талаб қилмоқдалар.\nНорозилар, шунингдек, 2006 йилда ҳокимиятдан четлаштирилган собиқ бош вазир Таксин Шинаватрани мамлакатга қайтариш чақириғи билан чиқмоқдалар.\nБангкокдаги намойишлар собиқ бош вазир Таксин Шинаватра тарафдорлари томонидан уюштирилди.\nАйни пайтда Таиланд ҳукумати намойишчиларга ён бермаслиги ҳусусида баёнот тарқатди. Пойтахт Бангкокда эса хавфсизлик чоралари кучайтирилган. Шаҳар кўчаларини полиция ва хавфсизлик кучларининг 40 мингга яқин ходими назорат қилмоқда.


Албатта ҳар бир инсон огоҳлик ва фаровон ҳаётни ўзининг хонадонида огоҳ ва сергак бўлмоғи лозимдир. Қайси бир юртда тинчлик ва осойиштилик ҳукм чруса, ўша ерда фаровонлик ҳаёти гарови зиёда бўлади.\nЎзбекистонимиздаги огоҳлик ва фаровон ҳаёт гарови туфайли хонадонларда тўю томошалар, байраму шодиёналар бўлмоқда. Бу неъматларда чин маънода шукрона қилиш ва уларнинг қадрига етиш керак. Чунки бугунги кунда айрим юртлардаги нотинч лик оқибатида бегуноҳ одамлар қурбон бўлишмоқда. Қуръони Карим таълим берадики, ҳар қандай ҳолатдагида зулм ва зўровонлик ислом динига бутунлай зид. Бирор инсон ана шундай жиноятни содир этиши асло мумкин эмас. Ҳар бир иймонли кишининг дунёда огоҳлик ва фаровон ҳаёт кечириши учун ҳаракат қилмоғи буюрилгандир.\nБугунги мафкуравий курашлар авж олган замонда дин, Ватан, миллат, маданият, миллий урф-одатларни сақлаш, ҳимоя қилиш, аждодлардан занжир бўлиб, бизларгача етиб келган муқаддас ислом дини ва қадриятларини келажак авлодга соф ҳолида етказиш барчамизнинг бурчимизга айланиши керак. Шундай экан, инсон қай соҳада бўлсин ўзининг касби-кори, меҳнат фаолиятидан келиб чиқиб, бу масъулиятли хизматни сидқидилдан амалга ошириши лозим. Ватан равнақи ва озодлиги йўлида ҳамма бир тану бир жон бўлиб курашсагина у юрт тобора обод бўлиб боради.\nМиллатлараро тотувлик ва диний бағрикенглик таъминланишини белгилайдиган соҳалар жуда кўп. Улар орасида таълим-тарбия соҳаси, шубҳасиз, алоҳида аҳамият касб этади. Чунки, миллатимиз ва халқимизнинг эртанги куни бугун вояга етаётган авлод тақдири ҳамда келажаги билан бевосита узвий боғлиқ.\nХусусан, Ўзбекистонда демократлаштириш ва фуқаролик жамиятини барпо этиш жараёнида ижтимоий адолат масалаларига янгича қарашлар шаклланмоқда. Жумладан, мамлакатимизда турли эътиқод вакиллари истиқомад қилиб, улар ўртасида ўзаро ҳурмат ва бағрикенглик муҳитининг ўрнатилиши учун барча шароитлар яратиб келинмоқда. Мустақилликнинг дастлабки йилларидан бошлаб кунимизгача бу йўналишда муайян натижалар амалга оширилди. Айниқса, виждон эркинлиги, бағрикенгликнинг муҳим омилларидан бири бўлган миллатлараро ва динлараро тотувлик соҳаларида улкан ютуқларга эришилди.\nЎзбекистон Республикаси Конституциясининг 5-моддасига кўра, дин давлатдан ажратилган. Давлат турли динларга эътиқод қилувчи ёки уларга умуман эътиқод қилмайдиганлар ўртасида ўзаро муроса ва ҳурмат ўрнатилишига кўмаклашади. Диний мутаассиблик ҳамда экстремизмга, муносабатларни қарама-қарши қўйиш ва кескинлаштиришга, турли конфессиялар ўртасида адоватни авж олдиришга қаратилган хатти-ҳаракатларга эса, йўл қўймайди.\nДавлат диний конфессиялар ўртасидаги тинчлик ва тотувликни қўллаб-қувватлайди. Бир диний конфессиядаги диндорларни бошқасига киритиш, миссионерлик, давлат тузуми ва конституцияга қарши тарғибот, душманлик, шунингдек, миллатлараро адоват уйғотиш, тотувликни бузиш, вазиятни беқарорлаштириш уйдирмалар тарқатиш, аҳоли ўртасида ваҳима чиқариш ҳамда давлатга, жамият ва шахсга қарши қаратилган бошқа хатти-ҳаракатлар ман этилади. Диний ташкилотлар фаолияти эса, амалдаги қонун ҳужжат талабларига биноан бажарилиши шарт. Шундай экан, галдаги вазифаларидан бири халқимизнинг диний эътиқодига зид бўлган зарарли оқимларнинг юртимизга кириб келишининг олдини олиш, аҳолини ёт ғоялар таъсиридан сақлаш, жамиятда миллатлараро тотувлик ва диний бағрикенглик тамойилларини қатор топдиришдан иборат.\nОгоҳлик озодлик, хушёрлик бўлган ерда барака, ривожланиш, тараққиёт бўлади. Муқаддас ислом динида ҳар томонлама, гўзал одобли, яхши хулқли, иффатли, ҳаёли бўлишга ва нафсни поклашга чақиради. Ислом динида огоҳлик ва хушёрлик бўлиш биринчи ўринда туради. Нимага деганда, аввломбор элнинг юртнинг тинчлиги ва келажагимизнинг яна фаровон бўлишлиги олиб келади. Пайғамбаримиз (САВ) марҳамат қиладилар: “Албатта сизларнинг энг яхшиларингиз, яхши хулқлиларингиздур” деганлар. Мана бу ҳадисдан маълум бўладики, оилаларимизни мустаҳкам бўлишлиги ва чиройли хулқли бўлишлигимиз, қолаверса кейинги авлодларимизни ҳам бунга чақиргсак, бунга ўргатсак шундагина биз ҳақиқий мўъминлик вазифамизни бажарган бўламиз. Агарда хушёрлик ва огоҳликка бепарво бўлсак, элимизни юртимизни тинчлиги бўлсин, маҳаллаларимизни ободлиги бўлсин, оилаларимизни фаровонлиги бўлсин буларнинг барачасини заволига етишимиз бежизга эмас. Пайғамбаримиз (САВ) марҳамат қиладилар: “Иккита неъмат борки, умматим уни қадрига етмайди. Биринчиси сиҳат саломатлик бўлса, иккинчиси тинчлик неъматидур” деганлар. Барчаларимиз мана шу неъматларни қадрига етсак бунинг янада зиёда бўлишлиги муқаррардур.\nДунёда ёмон ниятли кимсалар томонидан турли дин вакиллари ўртасига низо уруғини сочиш мақсадида ҳар хил кўринишидаги фасод ишлар қилинмоқда. Диний бағрикенглик, ўзаро иззат-ҳурмат, меҳр оқибат, силаи раҳм каби умуминсоний қдриятлар ҳар биримизни огоҳ ва фаровон ҳаётда умргузаронликда собит қадам айласин.\nPrevious Post:Огоҳлик муқаддас бурч\nNext Post:ФАРЗАНДЛАР ТАРБИЯСИНИ КИМГА ҚОЛДИРАЯПМИЗ


Австралияда уйғурлар Хитойга қарши норозилик намойиши ўтказди\nХитой харитасида Шинжон.\nАвстралиядаги уйғурлар жамоаси Хитой Халқ Республикаси ташкил этилганининг 70 йиллиги муносабати билан норозилик митинги ўтказди.\nАвстралиядаги Шарқий Туркистон ассоциацияси томонидан 1 октябрда ўтказилган митингда Шинжон-Уйғур мухториятидаги мусулмонлар ва этник озчиликлар таъқиб қилинаётгани қораланди.\n-Уйғур халқи энг кўп азоб тортаётган халқ бўлиб қолмоқда. Бу ҳолатни биз 21-асрнинг энг фожиали ҳодисаси ёки 21-асрнинг холокости деб аташимиз мумкин, - деди митинг ташкилотчиларидан бири Нурмуҳаммад Мажид.\nШинжон- Уйғур мухториятидаги миллий озчиликларнинг тақиб қилиб келинаётгани, бир миллионга яқин мусулмоннинг “қайта тарбиялаш лагерлари”да сақланаётгани халқаро ҳамжамиятнинг диққат марказида қолаётган мавзулардан бири бўлмоқда.\nЖумладан, Европа Кенгаши парламент ассамблеяси (ЕКПА) 30 сентябрь куни инсон ҳуқуқлари бўйича 2019 йилги Вацлав Ҳавел мукофотини уйғур ҳуқуқ фаоли Илҳом Тўхтийга топширганди.


Мавзу: "бот" - Terabayt.Uz\nЎзбекистонда коронавирус билан боғлиқ чатбот ишга тушди\nTelegram’даги HealthBuddy+ чатботи – нафақат СОVID-19, балки эмлашлар ҳақида аниқ маълумот берувчи янги платформа. Шунингдек, унинг иловасини iOS ва Android тизимли қурилмаларга ўрнатиб олиш мумкин.\n«Эконазорат» иловаси ва Telegram-боти ишга тушади: хабар бериб пул олишингиз мумкин!\nЭкология ва атроф-муҳитни муҳофаза қилиш соҳасидаги ҳуқуқбузарликлар ҳақида мобил илова ва Telegram-бот орқали хабар берган жисмоний шахсларга пул мукофотларини тўлаш кўзда тутилган.\nБугун сизларга Twitter ижтимоий тармоғида профил очмасдан туриб ҳам ундаги керакли аккаунтларни бевосита Telegram’нинг ўзидан кузатиб бериш имконини берувчи ботни тавсия этмоқчимиз.\nShazam шарт эмас: мусиқаларни энди Telegram орқали таниб олиш мумкин!\nБу усулдан фойдалансангиз, смартфонингизни Shazam ёки SoundHound каби иловалар билан банд қилиб ўтиришнинг умуман кераги бўлмайди!\nКоррупциянинг олдини олиш учун янги бот ишга туширилди\nЭндиликда аҳоли соҳага доир қонунбузарлик ва коррупция ҳолатларига дуч келса, Telegram мессенжеридаги @Stop_corruptionbot боти ёки (71) 2340604 ишонч телефони орқали Агентликка мурожаат қилиши мумкин.\nИсталган қурилмага Instagram’дан сурат ва видео кўчириб олишнинг энг осон йўли\nInstagram’даги пост ҳаволасини Telegram орқали мазкур ботга юборсангиз, постдаги исталган расм тугул, видео ва бошқа тур медиафайлларни ҳам сақлб олиш мумкин.\nSMS-хабар ёки @HUMOcardbot орқали хабар олишни ўзингиз танлайсиз\nБотнинг афзалликлари: уй ва роумингдаги фойдаси – кирувчи SMS учун ҳақ тўланмайди; Telegram мессенжернинг барча қулайликларидан фойдаланилади; синов даври доирасида хизмат бепул кўрсатилади.\n“Beeline”дан виртуал ёрдамчи Телеграм-бот\n"Beeline" мижозлар билан дистанцион алоқа имкониятларини кенгайтиради ва машҳур Телеграм мессенжери платформасида расмий чат бот ишга туширилишгани ҳақида эълон қилади. У қулай ва тушунарли интерфейсга эга бўлиб, хизматлар ҳақида керакли маълумотларни\nКоммунал тўловлардаги қарздорликлар ҳақида Telegram орқали маълумот оламиз!\n«Ўзтрансгаз» АЖ Мажбурий ижро ва бошқа хизмат кўрсатиш ташкилотлари билан биргаликда истеъмол қилинган табиий газ ва бошқа коммунал хизматлар учун мавжуд қарздорлик тўғрисида жамоатчиликка тўлиқ маълумот олиш учун «Telegram-бот»ни ишга туширди.\nTelegram канали нофаол обуначилардан қандай тозаланади?\nTelegram каналини тозалаш учун даврий тарзда бир ойдан ортиқ кирмаган ҳамда ўчган аккаунтларни ўчириб туриш лозим.\nЕтти бот сизга мадад беради\nПавел Дуровнинг Телеграм мессенжери интернет фойдаланувчилари орасига ботлари билан кириб келди. Бот (ёки робот) мессенжерда, умуман олганда, барча хизматларни бажара олади. Бирор-бир...


“Бавария”нинг таклифига дарҳол розилик билдирдим – Мане | Qalampir.uz\n“Бавария”нинг таклифига дарҳол розилик билдирдим – Мане\nСпорт\t22 Июнь 09:57 2092\nСенегал миллий терма жамоаси ва “Бавария” клубининг янги футболчиси Садио Мане немис клубига кўчиб ўтиш таклифига дарҳол рози бўлгани маълум бўлди. Бу ҳақда “Бавария” жамаоси матбуот хизмати хабар берди.\n“Агентим биринчи марта “Бавария”нинг қизиқиши ҳақида хабар берганида, мен дарҳол ушбу клубга кўчиб ўтиш ғоясига қизиқиб қолдим ва Германиянинг энг кучли жамоаси сафида тўп тепишга розилик билдирдим. Ўйлайман-ки, бу қарорни ўзим учун жуда ҳам қулай вазиятда амалга оширдим. “Бавария” ҳар доим барча совринлар учун курашадиган дунёнинг энг йирик клубларидан бири ҳисобланади. Бу ерга кўчиб ўтиш яхши фикр ва тўғри қарор эди”, деган сенегаллик ҳужумчи.\nМаненинг қўшимча қилишича, унга “Бавария”дан ташқари бошқа клублардан ҳам таклифлар бўлган. Аммо футболчини немис клубининг олдига қўйган мақсадлари қизиқтириб қўйган.\n“Агентим менга бошқа жамоалардан ҳам таклифлар борлигини айтди. Бироқ “Бавария”нинг олдига қўйган режа ва мақсадлари мени кўпроқ ўзига жалб қилди. Ўзимни улар қураётган лойиҳанинг бир бўлаги сифатида кўра олдим. Дунёдаги ҳар бир бола, ҳар бир футболчи Чемпионлар лигасида ғалаба қозонишни орзу қилади. Ҳозир мен жуда рақобатбардош жамоадаман. Шунга қарамай, ҳозирча Чемпионлар лигаси финали ҳақида гапиришга эрта, деб ўйлайман. Лекин келаси мавсумда ЕЧЛ финалига чиқиш учун бор кучимизни ишга соламиз”, деган “Ливерпуль”нинг собиқ футболчиси.\nМаълумот учун, бугун, 22 июнь куни “Бавария” Садио Манени ўз футболчиси сифатида таништиради.\n02 Июль 08:30 88776\n02 Июль 17:23 76992\n03 Июль 12:03 67263\n04 Июль 13:26 58443\n02 Июль 12:22 47090


Дунёдаги вазият: Исроилда истиқболли даволаш усули топилди, ҳид сезиш йўқолиши эса энг ишончли аломат ҳисобланяпти\n00:00 / 03.10.2020\nАл-Қудснинг Ҳадасса касалхонасида оғир ёки ўта оғир аҳволда коронавирусдан азият чекаётган беш нафар бемор бир неча кунлик тажриба усулидаги даволанишдан сўнг тўлиқ соғайди. Бундан ташқари, тестлар уларнинг қонида вирус йўқолганини кўрсатди.\nBBC Russian дунёда коронавирус билан боғлиқ сўнгги воқеалар дайжестини келтирди.\nБарча беморлар Исроилнинг Enlivex Therapeutics компанияси томонидан ишлаб чиқарилган ва иммунотерапияга ихтисослашувчи Allocetra препарати билан даволанган.\nAllocetra Covid-19 беморларида тез-тез кузатиладиган кўплаб органлар ишдан чиқиши ва ҳатто ўлимга олиб келиши мумкин бўлган юқори иммунитет реакциясини пасайтиради.\nГарчи, тўлиқ ишонч ҳосил қилиш учун, соғайган беморлар яна 28 кун давомида шифокорлар томонидан назорат қилиниши керак бўлса-да, ҳозирча уларнинг ҳеч бирида ножўя таъсир аниқланмади.\nEnlivex компанияси препаратнинг янада кенг кўламли клиник синовларини бошлайди.\nҲид сезиш қобилияти йўқолиши - коронавируснинг асосий аломати\nЛондон Университет коллежи (UCL) томонидан олиб борилган тадқиқотлар шуни аниқ кўрсатдики, ҳид сезиш йўқолиши коронавирус инфекциясининг ниҳоятда аниқ ва балки асосий аломатидир.\nАпрель ойида шифокорлар таъм ёки ҳид сезиш қобилиятининг йўқолиши инфекцияланишдан дарак бериши мумкинлигини англаб етишганди, май ойи ўрталарига келиб эса бу коронавирус аломати экани расмий тан олинди.\nАмалдаги қоидаларга мувофиқ, бундай аломат кузатилган одамлар дарҳол ўзини яккалаш тартибига ўтиши ва коронавирусга таҳлил топшириши керак. Бироқ ҳануз йўтал ва юқори иситма асосий белги сифатида ҳисоблаб келинган.\nЙил бошида ҳид сезиш қобилиятини йўқотган 590 кишини текширган UCL мутахассисларининг фикрига кўра, эндиликда айнан ҳид сезиш қобилияти йўқолишини касаллик енгил шаклда ўтса ҳам, вирус юқтиришнинг асосий аломати деб ҳисоблаш зарур.\nПариж хавфнинг уч чегарасини босиб ўтди\nПарижда душанба кунидан бошлаб коронавирус тарқалиши билан боғлиқ максимал даражадаги хавф жорий этилади.\nФранция соғлиқни сақлаш вазири Оливье Веран матбуот анжуманида таъкидлаганидек, пойтахт ва унинг атрофидаги ҳудудлар энг юқори даражадаги хавф ҳолатини жорий этиш учун зарур бўлган учта чегарани босиб ўтди. Улардан бири 100 минг кишига 250 нафар бемор тўғри келувчи даражадан ошишдир.\nБундан ташқари, Францияда пайшанба куни охирига келиб сўнгги 24 соат ичида касаллик юқтирганлар сони 13 мингдан ошди.\nВераннинг сўзларига кўра, Париждаги реанимация бўлимларининг 30 фоиз имкониятлари аллақачон коронавирус беморларини даволашга сафарбар қилинган. Вазирнинг таъкидлашича, хавфнинг максимал даражаси киритилгандан сўнг ҳозирда кечки соат 10гача фаолият юритаётган ресторан ва барларни ёпишга, шунингдек, ҳатто қариндошлар билан кўришишни тақиқлашга тўғри келади.\nЕвропанинг яна бир пойтахти Мадридда ҳам қисман локдаун жорий қилинди. Испания ҳукумати аҳолига ўта зарурат бўлмаганда ўз уйларини тарк этишни тақиқлади.\nШу муносабат билан ЖССТнинг огоҳлантиришича, Европада коронавирус касаллигининг ўсиши ҳар ким учун огоҳлантириш вазифасини ўташи керак.\n«Олтилик қоидаси» иш беряпти\nУчта мустақил тадқиқот маълумотлари шуни кўрсяптики, Англия ва Уэльсда коронавирус инфекцияси тарқалиши ўтган ҳафталарга нисбатан секинлашди.\nМиллий статистика бюросининг бир ҳафта олдин эълон қилган ҳисоб-китобларига кўра, Англия ва Уэльсда ҳар 500 кишидан бир киши Covid-19'ни юқтириб олган. Беморлар сони аввалгидек кўп бўлса-да, унинг тарқалиши секинлашди. Мутахассислар буни ҳимоя чоралари, хусусан, «олтилик қоидаси»га қатъий риоя қилиниши билан изоҳламоқда.\nАйни пайтда, жума куни Буюк Британия ҳукумати бир бемор ўртача қанча одамга вирус юқтиришини кўрсатувчи R коэффициенти бўйича ўзининг баҳосини ўртача 1,3-1,6гача кўтарган. 1дан юқори бўлган ҳар қандай кўрсаткич эпидемия тарқалишда давом этаётганини англатади.\nЎтган кун давомида Британияда коронавирусга чалиниш билан боғлиқ 6914та янги ҳолат аниқланди, 59 киши вафот этди. Шундай қилиб, Covid-19'га мусбат натижа кўрсатганидан кейинги 28 кун ичида вафот этган инсонлар сони умумий ҳисобда 42 минг 202 нафарга етди.\nМамлакатнинг иккинчи йирик шаҳри Бирминҳэмни ўз ичига олган Вест-Мидлендс графлиги ҳукумати эмлаш кампаниясига ноябрь ойининг бошига қадар тайёргарлик кўриш бўйича йўриқнома олди. Бу йил охиригача вакцина пайдо бўлиши мумкинлигини англатади.\nAmazon'нинг 20 минг ишчиси коронавирус билан касалланган - компания хатарни қониқарли деб атаяпти\nAmazon компанияси ўзининг АҚШдаги 20 мингга яқин ходими коронавирус билан касалланганини тасдиқлади.\nКомпания пандемия пайтида ишлашни давом эттираётгани сабабли, ходимларининг ҳаёти ва соғлигини асоссиз хавф остига қўйгани учун танқид қилинмоқда. Бироқ, Amazon раҳбарлари кўплаб одамлар харидларни тўғридан тўғри дўконларда амалга ошира олмаётган бир шароитда компания етказиб бериш хизмати орқали муҳим вазифани бажараётганини таъкидламоқда.\nБундан ташқари, Amazon'дагиларнинг айтишича, беморлар дунё бўйлаб фаолият юритувчи 1,37 миллион ишчи сонининг атиги 1,44 фоизини ташкил қилади.\nAmazon ижтимоий масофаланиш, барча ишчилар ҳароратини доимий равишда ўлчаб туриш ва ҳар ярим соатда биноларни дезинфекциялаш каби кескин чораларни жорий қилган.\nЯнги Зеландиядан Австралияга - карантинсиз\n16 октябрдан Янги Зеландия аҳолисига Австралияга мажбурий карантин тартибисиз учиш ҳуқуқи берилади. Янги Зеландия австралияликлар учун шу каби ҳуқуқ бериши мумкинлиги ҳақида ҳали хабарлар йўқ.\nПандемия даврида у ерда 2 мингга яқин касалланиш ҳолати ва 25 ўлим қайд этилган. Австралияда 27 минг бемор рўйхатга олинган ва 888 киши вафот этган.\nИкки мамлакат ўртасидаги ҳаво қатнови пандемия бошланган март ойида тўхтатилган эди.\nБироқ рухсат ҳозирча фақат Янги Жанубий Уэльс ва Шимолий ҳудуд штатларига тааллуқли - бошқа штатлар маъмурлари чекловларни бекор қилиш тўғрисида мустақил қарор қабул қилади.\nАвстралиянинг федерал ҳукумати ҳолдан тойган иқтисодиётга ёрдам бериш учун ички ва халқаро парвозларни иложи борича тезроқ тиклашга интилаётган бўлса, Виктория штати ҳали ҳам Мельбурндаги коронавирус авж олишидан кейинги локдаунда қолмоқда.